text:
Pedagogjie
La Pedagogjie e je la art di insegnâ. La vision tradizionâl e pensave ae Pedagogjie come a un procès unidirezionâl, val a stâi il mût in cui si à di impartî la educazion. A zornade di vuê si à une mentalitât plui interdissiplinâr doprant ancje la psicologjie e la sociologjie.
Etimologjie dal tierminModifiche
Pedagogjie al vien dal grêc, paidagogos (πaιδaYwYίa), che al è stât il esclav cal à acompagnât i fruts al scuele. La peraule paida o paidos si riferìs a chics, chest al è il motîf di il cual cualchiduns a distinguin tra "pedagogjie" (insegnâ a chics) e andragogjie (insegnâ a adults). La peraule latine par riferîsi ae pedagogjie, educazion, e jè much plui doprade e, a menût, ambis si dopran de forme indistinte.
Istorie de pedagogjieModifiche
La pedagogjie al esiste da che la educazion al à pasât a jessi considerade un asunt soziâl e no suels fameâr. Di sto i prins escrits teorics a aparecin a Grece, aes polis democratics dónde la insegnament al à facilitât il acces ae politiche. Rome al à eredât cheste preocupazion.
Ae Ete di Mieç, la educazion al è stat une vore atade ae Glesie, puest che la uniche educazion che si à considerât di provech al è stât la riligjiose cal permitie logrâ la salvazion. Cun di plui, la culture al è stat ai monasteris e daspò aes universitâts, dominadis di i teólocs. Il Renacimiento, cun la so afan de ricuperazion dai classics e la ansie di saber e di tener culture, dio un gnov impuls ae pedagogjie. Cun la Ilustrazion si à atât` definitivamentri ae idee di progres, puest che cence educazion un popul nol puess adelantâ (di acui lis campagnis de alfabetizazion).
La pedagogjie ae atualitâtModifiche
Atualmentri, la pedagogjie al à evoluzionât une vore da il suyo origjin etimologjic. Al dì di vuê, la pedagogjie no e jè la sience che si al ocupe des tecnics de insegnament, sto al è compit di altre sience pedagogjiche denominade Didatiche. La pedagogjie e jè un complès di saberes che si ocupan dal educazion tant che un fenomin tipicamentri soziâl e specificamentri uman. Al è, di il sedi, une sience di carater psicosoziâl cal à di ogjet il studi de educazion cul fin di cognosserla e perfezionarla. Ancje e jè une sience di carater normatîf porche nol si dediche a scribî il fenomin educazionâl sin a stablecer lis pautis o normis che debemos seguî par puartâ bon tiermin chest fenomin.
Pedagogjie ancje si riferìs al coret ûs di strategjiis di insegnament (véase teorie istruzionâl). Di esempli, il brasilegn Paulo Freire, un dai educadôres plui significatîfs dal secul XX, si riferìs a il so métod di insegnament par adults tant che "pedagogjie critiche".
La Scuele Catalane de Pedagogjie al ere su maxim rissò ai añs 30 dal secul XX, intal timp de Republiche.
Pedagocs innomenâtsModifiche
- Paulo Freire
- Erasme
- Célestin Freinet
- Comenius
- Joan Bardina i Castarà
- Maria Montessori
- Jean Piaget
- John Dewey
- Rosa Sensat
- Francesc Ferrer i Guàrdia
- Adolphe Ferrière
- Victorino de Feltre
- Pierre Bovet
- Giuseppe Lombardo-Radice
- Alexander Neill
- John Haden Badley
- Johann Bernhard Basedow
- Johann Friedrich Herbart
- Joan Puig i Elias
- Cecil Reddie
- Pere Roselló i Blanch
- Ramon Ruiz Amado
- Edward Lee Thorndike
- Carleton Wolsey Washburne
- Juan Pablo Bonet
- Roger Cousinet
- Jean-Joseph Jacotot
- Nadezda Konstantinovna Krupskaja
- Joseph Lancaster
- Georg Kerschensteiner
- Lourenço Filho
- Lorenzo Luzuriaga Medina
- Anton Makarenko
- Andrés Manjón
- Paul Oestreich
- Helen Parkhurst
- Peter Petersen
- Wolfgang Ratke
- Eduard Spranger
- Francesco Tonucci
- Stanisław Konarski


c: text/html

text:
Aromai ducj o scugnìn lavorâ cui computers; si pues dividi il computer in doi tocs fondamentâi: l’hardware, dute la part fisiche (memoriis, processôr e vie indevant) e software. Cence dal software, o varessin dome un scubulot inutil. Il software che nus permet di doprâ dut ce che nus ufrìs l’hardware al è il sisteme operatîf: chei plui doprâts a son tal ordin Microsoft Windows, MacOs e Linux.
IL SISTEME_ Linux al è un sisteme operatîf che al nas dentri dal moviment dal software libar o Free Software. Chest si propon di combati cuintri dai ambients sierâts e proprietaris come Windows e Macintosh e al è basât su cuatri principis: la libertât di eseguî il program par ogni fin, la libertât di studiâ il program e modificâlu, la libertât di dâ fûr copiis dal program par judâ chei altris e la libertât di miorâ il program e podê daspò condividi cun altris checj cambiaments cence domandâ nuie a nissun. Duncje no si è leâts ae volontât di une aziende, ma si pues adatâ il software a lis propriis esigjencis.
PARI FINLANDÊS_ Linux di bessôl al indiche dome un nucli (o kernel par inglês) che al è stât creât dal finlandês Linux Torvalds e che al permet di colegâsi cul hardware de machine. Parsore di cheste base a vegnin metûts i gjestôrs dai barcons e ducj chei altris programs par fâ vignî fûr une muse (GUI) come chês che o cognossin. Chestis colezions di programs a vegnin clamadis distribuzions: a ‘nd è plui di 500 ator, e chest numar al pues someâ une vore grant ma al derive de idee stesse di software libar: se no mi plâs cemût che une distribuzion e fâs une robe e o ai un pocje di voie di sporcjâmi lis mans, o pues creâ une distribuzion e publicâle su Internet. Se o confrontìn chestis ideis cun chês di Windows si viôt la diference: li e je dome une version, chê de Microsoft, e dome lôr a puedin meti lis mans, parcè che il codiç daûr nol è public.
PLUI VERSIONS_ Lis trê distribuzions Linux plui famosis a son Ubuntu, openSuse e Fedora. Dutis a son pensadis cul obietîf di cirî di puartâ chest sisteme operatîf ancje ai utents mancul esperts, judantju tes sieltis e platant i detais plui tecnics. La fase di instalazion e je particolarmentri curade e ae fin si podarà gjoldi il gnûf sisteme operatîf che za di base al inclût dute une schirie di programs ecuivalents o in tancj câs miôr di chei che si doprin su Windows. E po sui sîts web di chestis distribuzions di cjatin vuidis, forums di discussion, canâi pe chat e un grum di altris risorsis par risolvi dubis e problemis.
PAI TELEFONUTS_ Par finî, une piçule parentesi suntun mont di sistemis operatîfs che al è daûr a cressi une vore in chescj ultins timps: chel dai celulârs. Al MacOs culì al corispuint l’iOs, par Windows o cjatìn Windows Phone 7 e po o cjatìn il sisteme operatîf di Google, Android. Chest al è interessant dal nestri pont di viste parcè che sot sot al è basât sul nucli Linux, fat che al dimostre une altre volte la grande flessibilitât che si pues otignî cul software libar.
Dree Decorte
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +

robotstxt: allowed

filter: keep


text:
Sindics dal Cjanâl dal Fier sodisfats,
ma a domandin a dute vôs un impegn de Regjon
Si ferme a Mueç la maravee e la sodisfazion dai cicloturiscj di mieze Europe. «Propit inte vecje stazion di Mueç – nus sclarìs il sindic Giorgio Filaferro – si ferme la ciclovie Alpe Adria. Cui che al vûl lâ indevant viers Grau o dome tornâ a cjapâ il tren a Cjargne par tornâ a cjase e cjape in cualchi câs la biele, ma intorcolade vecje strade traviers Cjampiûl, ma pe plui part e fronte lis curvis pericolosis de statâl Pontebane, dulà che lis machinis a corin sveltis tant che intun autodrom. In chest periodi o fevelìn di centenârs di bicicletis ogni dì. Di agns o visi la Regjon che li, in chel pont, al pues sucedi alc di grâf e al è tant urgjent intervignî prime che al scjampi il muart. Ancje par fâ rivâ a Mueç la ciclovie o ai spudât balins!».
Ma chest nol è l’unic cruzi dal sindic di Mueç: ancjetant impuartant al è il desideri di fâ fermâ sul teritori almancul une piçule part di chel flum imens di bicicletis che al va jù di Nord bande l’Adriatic. «Une vore di cicloturiscj a presein la nestre val pal so aspiet salvadi e tancj altris a podaressin scuvierzile. E je une ocasion di aur, ma par disfrutâle al covente un progjet intun orizont temporâl di 5-10 agns. Par chest o soi daûr a coordenâ un grup di 5 Comuns insiemi al Ent Parc des Prealps Juliis – al conte Filaferro – par ufrî dôs, trê propuestis turistichis par ogni comun e risolvi il probleme dai puescj jet che a mancjin. Cun di plui, o vin a disposizion un milion di euros dal progjet Interreg Parkade. L’intindiment al è di passâ la dificoltât a visitâ i nestris teritoris par vie des pendencis altis des stradis se si va fûr de ciclovie. O previodìn dilunc dal percors il nauli di mountain bike a pedalade assistude eletriche par passâ chest ostacul e scuvierzi lûcs maraveôs tant che i plans di Montâs. Dome a Mueç o vin 160 chilometris di piste par mountain bike tignûts une vore ben dai apassionâts».
Chel altri probleme al è chel des struturis ricetivis e il sindic di Mueç al à une propueste. «O vin une vore di cjasis bielinis – al sclarìs Filaferro -, ristruturadis daspò dal taramot, ma cumò vueidis. Pitost che creâ gnûfs bed&breakfast che al domande luncs timps burocratics, si podarès scomençâ cul afitâlis sul portâl online Airbnb. Une formule semplice e imediade».
«A son doi dâts inconfutabii – al dîs il sindic di Pontebe Ivan Buzzi -: i passaçs a son in aument continui, però i operadôrs forescj a son tant plui pronts di nô a organizâju. La place di Pontebe di Mai a Setembar e je plene di centenârs di cicliscj, ma a puartâju chi a son dispès agjenziis slovenis e austriachis che ju movimentin cu lis lôr corieris furnidis».
Po, al è il probleme de sigurece. «O stin lavorant su cualchi pont pericolôs de ciclabile – al splee Buzzi – e il lavôr di fâ al è impuartant ancje pe gjestion ordenarie, tant che par esempli il sfalç. O stin cirint di ativâ un percors comun cu la Regjon e i ents interessâts, ma a son une vore di dificoltâts burocratichis. O stin cirint di fâ une regjie uniche e o sperìn che la Regjon nus dedi une man, ancje economiche».
Un altri pont debil e je la ospitalitât, une vore carente, tant che la valorizazion des atrativis che i cicliscj a cjatin ator de Alpe Adria, intes valadis laterâls e intai percors ciclistics secondaris. «O vin une desene di bed&breakfast che a lavorin ben, ma o volaressin creâ un ostel par cicloturiscj e une aree par camping. Se di no al reste un turisim di passaç che al lasse pôc al teritori. La passade Sierade o ai puartât i miei operadôrs a S. Cjandit par capî cemût che li, in Sudtirôl, a àn fat dal cicloturisim un volan vêr di disvilup. Al sta vignint fûr un gnûf bant par bed&breakfast inte nestre aree interne, dulà che a son previodûts ponts in plui par cui che al cree ancje servizis al turist, tant che par esempli une piçule aree wellness o une aree oficine pes bicicletis». ❚
Roberto Pensa
INCHIESTE. «Il disvilup turistic nus passe denant, ma no si ferme............
Sindics dal Cjanâl dal Fier sodisfats,


text:
La gramatiche di une lenghe muarte
no ti lasse nancje la meste cul lat
Si visaiso cuant che ogni paîs dal Friûl al jere Clochemerle o Tortilla Flat? Si stavial ben? Si stavial mâl? No vevin l’informatiche, Salvini, il virus, i socials, i pedôi e il Prossec, ma o vevin la machine utilitarie, il diserbant pe blave, i velens pes vîts, i concims chimics, la television cun Mike e Nicolò Carosio, il Merlot e il Tocai, la vacje te stale e il purcit tal cjôt, bêçs avondute pe mortadele e la cjar di brût, musiche inglese e amerecane, la cjamese blancje pe fieste, un predi par paîs, e il miedi, e la comâri, e il farmacist…
Un paradîs? Ma no. Un infier? No di sigûr.
◆ O vevin une societât diventade plui juste di prime, plui vualive, parcé che i sorestants a vevin capît che se a stavin miôr i sotans al jere interès di ducj. Ancje dai grancj industriâi che a vevin di vendi machinis e eletrodomestics. E a jerin ancje i sindacâts, sigûr che a jerin, e a vevin vôs fuarte.
Dut merit dal boom economic, chei agns che in France a clamin Les Trente Glorieuses.
◆ Dut parcé che o vevin petroli a sbreghebalon, cul petroli si mandin indevant i machinaris, si fabriche la plastiche e il concim chimic, si pare fûr i contadins dai cjamps e o vin fat sù une societât dute fondade sul petroli che al nudrìs machinis, machinaris, imprescj e argagns di ogni fate.
In chei agns a fevelavin di “energjie” nome i professôrs di fisiche e il secont principi de termodinamiche tu lu imparavis, sì e no, plui no che sì, a l’universitât; ma cence dâi impuartance, une pagjine dal libri come un’altre.
Fieste finide
Cumò la fieste e je finide te massepassudagjine. No sin stâts bogns di dâ un alt, di fâ un stop, une polse, une moratorie.
◆ Il petroli al è daûr a lâ al mancul; di cjarvon e di metan a ‘nd è ancjemò, ma se tu ju dopris par sluvriâ la massepassudagjine al va a finî, in curt, che si disledrose la civiltât, ogni vivi comun, si ribalte il mont. A son motîfs fisics, nissun po lâ cuintre lis leçs de fisiche.
No son sflocjis, a son veretâts veris.
Ce fâ?
Ce vueliso fâ, ce nus restial di fâ, ce mût vino di movisi, parcé che movisi al tocje, si scuen niçâsi, çugnâsi, distrigâle in cualchi mût.
◆ Cjalait une robe: di cuant che i “Grancj de Tiere” si cjatin par dâi cuintre ai cambiaments climatics la anidride carboniche tal aiar e je lade in cressi, simpri plui in cressi.
◆ E alore? E alore si scuen partî dal bas. La sience e la tecniche a valin ce che a valin e, po, a son part di chel mût di pensâ e di viodi lis robis che nus an puartâts a vê 415 ppm di anidride carboniche tal aiar.
◆ E alore, o torni a dîlu, partìn dal bas. Come prime robe un fregul di justizie: il 10% dai plui siôrs al bute fûr il 50% dai gas climalterants, e il 50% dai mancul siôrs al è responsabil nome di un 10%. Che, po, e sarès cuestion di justizie sociâl: intal mont a son 2.153 di lôr che a an un patrimoni grant come chel di 4,6 miliarts di personis. L’1% dai plui siôrs al à plui dal dopli des ricjecis che a an 6,9 miliarts di lôr; ribaltant la prospetive o viodìn che la metât plui puare de umanitât, 3,8 miliarts di lôr, no rive a vê nancje l’1% des ricjecis. In Italie il 20% dai plui siôrs a an il 70% des ricjecis, e la ponte dal coni e devente simpri plui spiçade.
◆ Insome il mont al è tes mans di cuatri gatos, e i bacans a deventaran simpri plui bacans.
◆ Chei ca, i cuatri gatos, no ur interesse nuie di cemût che a stan, e che a staran, ducj chei altris.
◆ I guviers dulà sono? A no son. La int no va nancje a votâ e chei che a votin a tegnin sù lis toniis, cence savê, ai amîs dai cuatri gatos.
◆ E alore bisugne votâ, lafè sì, e ducj a an di tornâ a votâ. Par cui? Par int sielte che no sglonfi la bufule cun “cressite”, PIL, “svilup” e altris menadis, che chês robis li a son storie, a son la gramatiche di une lenghe muarte. No si tornarà mai plui a fevelâ par latin.
◆ Cumò i bêçs a son, ma a vignaran spindûts par tignî in vite une lenghe muarte, par fâ plovi nome tal cjamp dal siôr e puartâi l’aghe se nol plûf.
◆ A son ancjemò in circolazion oms di stât convints che i siôrs a no son avonde siôrs, che no bisugne fâur paiâ tassis, che plui a deventin siôrs e plui fruçons a colin de taule par ducj chei altris. Nuie vere, e la storie dai ultins 30 agns e je li a dînusal. Nus an fats deventâ cercandui, cercandui di fruçons, e cence fruçons!
◆ Chei oms di stât li a an di sparî te aghe grande de storie. Avonde.
Dal bas
Bisugne partî dal bas, no son ni sants ni madonis. La societât civîl in dutis lis sôs espressions, ma o met ducj, i circui e lis clapis culturâi, i GAS, la Bancje etiche, lis Pro Locos, chei de musiche e chei dal balon…
Ducj a an di sburtâ.
E la politiche vere a an di fâle i sindics, chei che a cognossin ducj e a san di ce pît che al va çuet ogni citadin.
◆ Bisune cognossi i lûcs, veh, par savê dulà meti i panei fotovoltaics e a cui dâi i bêçs, par fâ un plan di alimentazion dai citadins, par ducj e no nome pes scuelis, cemût meti la fonde di un contrat sociâl tra i contadins e il rest de comunitât, parcé che il contadin al à di vê il just cence i “contribûts” (che a pain chei altris) e il citadin al à dirit di nudrîsi come cu va, e no come che i va a la Nestlé.
◆ I sindics cumò a an simpri di stâ in vuaite che a son nome palicis, tramais e filainis di leçs e di burocrazie che a cirin di metiju in condizions di no fâ nuie. Vonde.
◆ Regjons e Comuns a an di jessi parons di preparâ l’avignî de comunitât. Parons di butâ fûr des scuelis lis machinutis che a vendin bibitis e altris velens, di improibî es mestris di fâ Halloween, di fâ paiâ une stangje salade a chei camions che a puartin robe che no je pe comunitât, di spangâ une centrâl idroeletriche par che i bêçs a rionin a chei dal puest e no ai cuatri gatos.
Se tu comedis une strade, e tu sieris une altre che a no son i bêçs par comedâle, al val par ducj, pai siôrs come pai cercandui.
◆ E la machine eletriche, o plug-in, e à di cjariâsi cui panei fotovoltaics dal Comun, metûts sul municipi, su lis scuelis, tai plaçâi des ex casermis e tes zonis industriâi cence industriis.
E par finanziâ i contadins (avonde “contribûts”!) une biele robe e sarès chê di fâur meti i panei fotovoltaics su lis stalis, sui toblâts, su lis cjanivis e sui magazens, e dopo paiâur ben l’eletric che al ven metût in rêt, no chês cagneris di cumò. Ma, insome, coventino tropis par rivâ fin li?
Bufulis in Cine
Il PNRR al proviôt bêçs nome pal puart di Triest, vieri o gnûf che al sei. Gramatiche viere, lenghe muarte che no tornarà mai a vivi.
Par l’amôr di Diu, chi no je cuestion di jessi antitriestins, magari fossino ducj triestins, chi e je cuestion di tirâ fûr la peleate in chel mondat che al ven indevant.
◆ Jo no sai se o vin di vendi Prossec in Cine (= puartâ ator pal mont aghe cun bufulis di arie) e par chel al covente di slargjâ il puart, o che a saran tancj “puescj di lavôr”. Cheste naine dai puescj di lavôr al è un pieç di timp che le sint. E i fantats furlans a son ator pal mont e nol sarà nissun puart di Triest a fâju tornâ chenci. Domostraitmi il contrari.
O vino di fâ puescj di lavôr par puartâ dongje ancjemò extracomunitaris come a Monfalcon?
Ma no vino di pensâ a une societât che e cjapi il miôr di ce che o vin vût dopo de vuere, par esempli i grancj progrès de midisine, cence copâ il mont?
Il purcit su la bree
Parcé vino tant debit public in Italie? Parcé che al jentre simpri mancul petroli, ma no volìn rindisi, o volìn tignî ducj i servizis di prime, a alore avanti cul debit. Mancul massepassudagjine, veh.
Tornâ indaûr? La cjandele tal puest de lampadine? Di sigûr di no: tai agns Sessante o vevin lampadinis par ogni cjanton. E il purcit su la bree a Sant’Andree.
Cjape la vacje pe borse
Però, furlans, cjalìnsi tai vôi: se no preparìn dal bas, cui sindics e la societât civîl, un avignî di mancul massepassudagjine, alore sì, furlans, che si tornarà a rezi cul ferâr. Simpri che a sein vacjis di lâ a rezi: chei folcs che a lampin tal cîl no nus prometin nancje la meste cul lat.
E cuant che si cjatarìn a mangjâ nuie cence polente no nus restarà che dî “e cumò cjapìn la vacje pe borse”. ❚


text:
No trop timp indaûr, il Comitât consulîf Consei di Europe su la aplicazion de Convenzion cuadri pe protezion des minorancis nazionâls al à vût mût di esprimisi su la situazion europeane des lenghis minoritariis cuntun document clamât par noaltris “Tierce Opinion su la Italie”. Marco Stolfo e ancje il Comitât 482 a àn vût mût di segnalâ la cuistion sedi sui gjornâi che in rêt, ripuartant in struc il document dal Consei di Europe. Une fotografie pôc incoragjante pal Friûl (parcè che in Europe, fevelant de Italie, si fevele ancje dal Friûl e di ducj chei altris teritoris li che a son tuteladis lenghis minoritariis), indulà che lis lenghis come il furlan, sloven o todesc a son judadis a tocs, mostrant pocje volontât tal meti in vore lis leçs e lis indicazions claris che a vegnin de Europe su la cuistion dal rispiet des minorancis nazionâls. Il document al è impuartant parcè che al è un lavôr che nol pues jessi considerât di part, tant che al sanzione cun pocje recuie lis mancjancis de politiche di chenti e di chê dal stât talian. I temis segnalâts a partissin de scuele, indulà che l’insegnament dal furlan al varès di jessi fat par leç, e li che al è domandât simpri di plui de int cuant che e iscrîf i fruts. Un dirit che al è çuet, par vie de mancjance di un regolament atuatîf regjonâl, par finanziaments simpri plui inadeguâts, pes mancjancis dai ricognossiments des competencis dai docents, e nol finìs achì. Sul plan de informazion, il segn al è ros pal furlan. Se e je vere che cul digjitâl terestri la comunitât slovene e à finalmentri un canâl te sô lenghe che al rive pardut là che e vîf la minorance, pal furlan… nuie di nuie. La RAI, organisim statâl, e “dismentee” i impegns de leç e e ignore il so rûl. Sul plan des aministrazions publichis, si ricognòs di vê fât alc cui sportei pe lenghe, cu la ARLeF e v.i., ma si dîs che nol è suficient, par vie che lis iniziativis a son inmaneadis in particolâr dai comuns e des provinciis, mentri che la Regjon cui intervents di sô competence direte no fâs cuasi nuie, dismenteantsi di vê a ce fâ cuntun biel pocjis di personis che a fevelin chenti (ancje) une altre lenghe.
Sul plan finanziari, il Comitât consultîf dal Consei di Europe al ten cont la dificoltât economiche gjenerâl mondiâl, ma nol fâs di mancul di dî che taiâ cence criteri lis risorsis pes lenghis minorizadis al vûl dî judâlis a murî, no a vivi. Une tirade di orelis ae Italie in gjenar e ven ancje par vie de intolerance soredut tai confronts dai grups nazionâi e sociâi plui debui, tant che i rom e i sinti. Ma chest cjapitul nol lasse fûr nancje il fat di segnalâ i stereotips/semplificazions che lis comunitâts locâls (slovene in primis e furlane subit dopo) a àn di supâsi plui di cualchi volte di bande dai gjornâi e dai organisims di informazion. Di fât, sui gjornâi no si à sintût nuie su chel document culì (a ecezion dai doi intervents ricuardâts parsore e di pôcs altris grups). Ni, tant di mancul, si è sintût a dî un beât amen di nissun aministradôr. La Europe dai popui, di ducj i popui, e à ancjemò di jessi metude adun. Il document complet si lu cjate chi:
http://www.coe.int/t/dghl/monitoring/minorities/3_fcnmdocs/PDF_3rd_OP_Italy_en.pdf
Mauro Della Schiava
ATUALITÂT – Il Consei di Europe, lis minorancis linguistichis e la Italie dismenteote............
No trop timp indaûr, il Comitât consulîf Consei di Europe su la aplicazion de Convenzion cuadri pe protezion des minorancis nazionâls al à vût mût di esprimisi su la situazion europeane des lenghis minoritariis cuntun document clamât par noaltris “Tierce Opinion su la Italie”. Marco Stolfo e ancje il Comitât 482 a àn vût mût di segnalâ la cuistion sedi sui gjornâi che in rêt, ripuartant in struc il document dal Consei di Europe. Une fotografie pôc incoragjante pal Friûl (parcè che in Europe, fevelant de Italie, si fevele ancje dal Friûl e di ducj chei altris teritoris li che a son tuteladis lenghis minoritariis), indulà che lis lenghis come il furlan, sloven o todesc a son judadis a tocs, mostrant pocje volontât tal meti in vore lis leçs e lis indicazions claris che a vegnin de Europe su la cuistion dal rispiet des minorancis nazionâls. Il document al è impuartant parcè che al è un lavôr che nol pues jessi considerât di part, tant che al sanzione cun pocje recuie lis mancjancis de politiche di chenti e di chê dal stât talian. I temis segnalâts a partissin de scuele, indulà che l’insegnament dal furlan al varès di jessi fat par leç, e li che al è domandât simpri di plui de int cuant che e iscrîf i fruts. Un dirit che al è çuet, par vie de mancjance di un regolament atuatîf regjonâl, par finanziaments simpri plui inadeguâts, pes mancjancis dai ricognossiments des competencis dai docents, e nol finìs achì. Sul plan de informazion, il segn al è ros pal furlan. Se e je vere che cul digjitâl terestri la comunitât slovene e à finalmentri un canâl te sô lenghe che al rive pardut là che e vîf la minorance, pal furlan… nuie di nuie. La RAI, organisim statâl, e “dismentee” i impegns de leç e e ignore il so rûl. Sul plan des aministrazions publichis, si ricognòs di vê fât alc cui sportei pe lenghe, cu la ARLeF e v.i., ma si dîs che nol è suficient, par vie che lis iniziativis a son inmaneadis in particolâr dai comuns e des provinciis, mentri che la Regjon cui intervents di sô competence direte no fâs cuasi nuie, dismenteantsi di vê a ce fâ cuntun biel pocjis di personis che a fevelin chenti (ancje) une altre lenghe.


text:
Va ben contecurtârs. Le vin petade. Aromai l’an bisest al pareve no volê plui regalânus une serade cun dentri un pocje di Contecurte, ma in gracie de nestre Coghe Fuguline, che e je stade anime e sproc di Vôs de Basse, o vin rivât a cumbinâle.
Al varès di sedi un articul informatîf, chest, ma us disarin ancje cui che al à vinçût e ce che al è stât fat inte serade di premiazion di Sabide, ai 24 di chest mês. Ma intant o vin di dî che nô di Contecurte o sin contents.
Contents parcè che l’invît dal Ostîr, di un an fa, a partecipâ a chest concors di contis curtis par furlan al è stât cjapât sù di plui di cualchi contecurtâr e contents ancjemò di plui che i nestris contecurtârs a vedin fat biele figure. E contents di cjatâsi, di rivâ a fâ un pôc i stupits prime di lei lis contis e di podê dî di vê fat almancul un spetacul di cualchi bande, in chest an sfigât.
Ma vignin a la croniche, ancje parcè che o spietìn seneôs che i autôrs des contis nus mandin i lôr lavôrs – lets dilunc de serade – pacè che o podedis lei lis contis, e no dome l’articul che al fevele di lôr. Da rest, son contis curtis, e noaltris no podevin che jessi in prime file tal sparniçâ e pupilâ chest “Vôs de Basse”.
Ma scomencin dal inizi, ven a stâi de premiazion dai fruts, che si è davuelzude tal daspò misdì e che al à viodût vinci la poesie “La mê mame” di Sofia Pinto, in bande dai premiâts Davide Fogolini e Luca Turolo, cun “Il mâr” e Giorgio Pivetta, cun “L’Autun”. E prime il spetacul di Michele Polo e Giorgio Parisi (inte foto) che al à gjavade plui di cualchi ridade e cjante cul spetacul “Une lenghe, un doman”. E al è stât biel che cundut dal periodi no masse biel, a sedin rivâts in tancj fruts a cjapâ il premi.
La premiazion dai adults e jere pôc dopo, e a musicâ lis poesiis, dôs di chês che a àn vinçût lis edizions passadis e lis trê finalistis di chest an, a son stâts nuiemancul che Jacopo Casadio e Davide Sciacchitano (o cuissà, forsit a jerin Jacopo Sciacchitano e Davide Casadio, sâstu mai) dai Luna e un quarto. A àn fat un grant biel lavôr, metint in musiche poesiis, e cirint cussì di lâ incuintri ae sensibilitât dai poetis che lis vevin scritis. I risultâts a son stât une vore biei e al va pardabon dât il merit a chescj doi artiscj di vê vût pari bravure. Al valeve la pene di viodi la premiazion dome par chest esperiment.
E dopo? E dopo e jere la nestre volte! Ostîr, Famei e Berlon a si son vistûts di ninja-furlans e armâts di sape, pale e ristiel a si son sfidâts leint lis sîs contis che miôr si son plaçâdis tal concors. Par jessi precîs, chest la liste dai scuintris, che prest o podarês ancje lei achì su Contecurte:
Torse Sand Creek – La cjase zâl zafaran
La crepe – Une storie piçule
Il perdon di Justin – Fueis
E no us disvelin nancje cui che a son ducj i autôrs, e savêso parcè? Parcè che o sin sigûrs che nus mandaran la lôr conte par podê publicâle achì su la nestre Osterie e sperin ancje che no sedi la uniche, parcè che o vin voie pardabon di deventâ un pont di riferiment pe leteradure curte furlane.
E alore, intant che o sin in spiete des contis, o podin però disvelâus cui che al à vinçût.
Prin classificât, sedi par il public, sedi pe jurie, il “nestri” e podìn ben dîlu, Garzon de Ostarie Gianfranco Pellegrini, cuntune conte pardabon perfete, che no viodin la ore di lei. (E achì o sin sigûrs che e rive, stant che al è inmò sot paron dal Ostîr e nol pues dîsi di no). Torse Sand Creek la sô conte.
Ma lis sorpresis no finissin chi. Al è capitât che la seconde classificade e sedi stade Fueis, induvinait di cui? De nestre Sartore Astrid Virili! Che al è clâr e je stade premiade dal Ostîr in persone. Fueis, il so toc, e o vin savût che je e je ancjemò in estasi e no crôt di jessi rivade cussì ben, stant che e veve scrit la conte dome parcè che “L’Ostîr la finìs di rompi i durions”. Insome… O podìn dì che scrivi par contecurte al fâs ben, Ancje parcè che al jere ben cualchi contecurtâr platât ta chês altris contis, e ancje chês no viodin la ore di fâusalis lei.
Tierç classificât, Diego Navarria, cuntune conte storiche, La crepe, une vore ben curade, e segnalât Davide Ballaminut, cuntune Storie piçule. Int che o sperin di viodi prest inte nestre Ostarie cu gnovis contis.
E no stin dismenteâsi des premiazions de poesie, che a àn viodût come vincidôr un adorabil Stefano Lombardi, cul componiment “Lagrimis”. Giacomo Vit, cun “Mê mari e il mâr” e Chiara Savorgnan, cun “Nono” a son stâts chei altris doi premiâts.
Insome… ce dî? Che e je stade une biele serade. Che ARLeF, SFF e Sportel Furlan Basse Furlane cun ducj i siei Comuns a àn dât un grant contribût e che la nestre Coghe Fuguline e je stade super, a meti dongje dut.
Ma savêso cuale che je la gnove finâl? Che e je jessude une publicazion cu lis contis premiadis e lis poesiis des ultimis trê edizions, Vôs de Basse, par cure propite de Filologjiche Furlane, regalade a chei che a jerin te serade e che – gnove inmò plui biele – la cuarte edizion di Vôs de Basse, tal 2021, si fasarà! E nô o sin une vore contents e za di cumò o tachin a dî che bisugne saltâ fûr dal scûs e fâ cressi lis robis che a meretin cressi. Come cheste.


text:
OTUBAR – PRIME PAGJINE. EDITORIÂL – La Catalogne e lis dôs stradis de Europe/Catalunya i els dos camins d’Europa / (L)INT FURLANE. Un popul unît al è plui fuart di ducj i manganei / PAGJINE 2 – I catalans pe indipendence cuintri la prepotence di Madrid / Referendum in Venit e Lombardie: la peraule pe Autonomie al Popul | Referendum intal Kurdistan irakian: 92,7% pal sì / PAGJINE 3 – La propueste di Patrie Furlane par un “cartel” des minorancis pes elezion dal 2018 / Ce ise la European Free Alliance / COGNONS DAL FRIÛL / Pal Senât, “sì” a Sapade/Plodn in Friûl, ma no je ancjemò fate / PAGJINE 4 – Lis cundizions pre juridichis de specialitât / Cartei in plui lenghis sì, ma sotvôs / CJARGNE. Gjiviane – Rigulât: la ex Latarie e cîr un gjestôr / NETITI LA LENGHE / PAGJINE 5 – Interviste al diretôr dal Cirf Enrico Peterlunger: des origjinis dal so impegn pal furlan, ae idee di un gnûf cors pai students / Simpri mancul bêçs pe Universitât furlane / UN BLANC E UN NERI. 5e pontade. Baste che al sedi bon / PAGJINE 6-7 – IL LUNARI DI OTUBAR – SIMPRI BOGNS. Rienzo Pellegrini (par cure di), Eusebio Stella, poeta nel Friuli del Seicento, Udin 1979 / LA POESIE. Autun sui pascui alts / RICETE. Tutres/ DI MANGJÂ CHEL MÊS CA / INTE BUTEGHE DAL PITÔR / LA PARABULE DAL MÊS. Lis dîs fantatis / IL PERSONAÇ STORIC. Bassille, Acuilee, II-III sec. / NO SON PERAULIS PAR VECJOS. Car sharing / CUATRI RIDADIS / PAGJINE 8 – SLOVENIE. Si vierç il gnûf an scolastic: i numars de scuele slovene / FRIÛL EUROPE. Il discors di Macron te Sorbone e la rifondazion de UE / E ven dal Canadà la idee di un cjant furlan pai taramotâts dal centri Italie. E cjante la corâl VocinVolo direzude di Lucia Follador / PAGJINE 9 – SCOMENCÂTS PAR FURLAN. Moby Dick / Al sta rivant il Premi San Simon 2017: no dome leterature ma ancje video / Aldo dai Ros: il pont de cariere, intun moment di polse de sô ativitât / PAGJINE 10 – Macbettu: il Macbeth par sart che al fâs inrabiâ il critic teatrâl talian (E che intant al viaze par dute Italie) | E il teatri stabil furlan? Jessi o no Jessi, chest al è il probleme / Publicât il bant pe creazion dal logo dal Concors leterari Glemone îr, vuei e doman / CE MÛT CHE SI LEI LA GRAFIE FURLANE / PAGJINE 11 – Une storie di migrazion al contrari, un film cun protagonist il Friûl: La donna di picche di Renzo Sovran / IL FERÂL. ‘Condanât’ a fâ il predi / PAGJINE 12 – IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 8e PONTADE. Ursule, prostitude a Glemone, e vîf la grande agjitazion pal event che il bric al à a pene declarât: l’Imperadôr Carli IV di Lussemburc al rivarà in Citât ospit dal fradi, il Patriarcje Nicolau. Al
è il 1354. || In Friûl tal 1354: un grant Patriarcje || Tal mont tal 1354: peste e vuere. //
*** I articui a son disponibii fracant sul titul. Buine leture.


text:
Aquilee: mosaics teodorians
Home Trois Troi Furlan Prime tape Aquilee Foto 2
Aquileia - Aiello
Il mosaic al à une estension di plui o mancul 750 metris cuadris: al è il plui antîc e grant paviment paleocristian dal Ocident.
Chest nol à un motîf decoratîf uniformi e ripetitîf, ma al è dividût in dîs tapêts figurâts cun subiets biblic - simbolics; o podaressin definîlu un catechisim par imagjins, stant che ogni figure, ogni sene e ilustre cun pertinence, vivarosetât e fantasie veretâts di fede.
Steme comunâl
di Aquilee
Aquileia - Aiello
Steme comunâl
di Aquilee
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Une vite pal studi e pe valorizazion de lenghe furlane, intune suaze plurilengâl, in relazion cun dutis lis fevelis dal teritori e dal mont. Ai 2 di Dicembar al finìs 100 agns il professôr Nereo Perini, furlan di Dartigne, che al è stât il prin docent a insegnâ Didatiche des Lenghis Modernis in Italie. E i siei contribûts su la maniere plui valide par insegnâ il furlan a son ancjemò une fonde che no si pues fâ di mancul di cognossi.
◆ La sô vite e je stade pardabon plene di esperiencis. Iscrit a Lenghis e Leteraturis Forestis a Ca’ Foscari, al fo puartât vie de vuere fintremai in Russie, dulà che al à rivât a salvâsi la vite a Nikolajewka e Arnautovo e, ferît e fat presonîr dai todescs, al à ancje meretade la Medaie di Arint al valôr. Laureât in Francês cuntune tesi su Tocqueville, al veve sielzude la cariere inte scuele e al è stât ancje preside dal Istitût Zanon, fin cuant che a Udin si vierzè la sucursâl de Facoltât di Lenghis de Universitât di Triest, e lui al fo prin assistent e po titolâr dal 1971-72 dal prin insegnament in Italie di Didatiche des Lenghis Modernis. Dal 1974 al deventà diretôr dal Istitût di Pedagogjie e Didatiche des Lenghis Modernis, e in chel interval al à fondât e diret il CLAV (Centri Linguistic Audiovisîfs), ideant il CIRD (Centri interdipartimentâl di Ricercje Didatiche), e sburtant pe creazion dal CIP (Centri Internazionâl pal Plurilinguisim) pe Universitât dal Friûl. Inte sô ativitât al à colaborât aes primis sperimentazions di educazion bilengâl furlan-talian e sloven-talian tes scuelis de infanzie de provincie di Udin, che a forin puartadis indevant di Silvana Schiavi Fachin.
◆ Intai siei percors di ricercje, al à colaborât cul British Council, cu lis Societâts talianis di Glotologjie e Linguistiche, cu la Société de Linguistique de Paris e cul CNR: al à podût tamesâ temis di linguistiche aplicade, di glotodidatiche e di formazion dai insegnants, organizant e animant cors e cunvignis in Italie e tal forest. Cun di plui, inte part finâl de sô cariere e ancje dopo dal so pensionament, al è lât indevant a lavorâ pal e sul furlan cu la Universitât di Toronto. I materiâi realizâts pai students furlans-canadês a son une vore interessants ma no son stâts mai publicâts: e un biel regâl pai siei 100 agns al sarès chel di editâju par metiju a disposizion de comunitât dai studiôs. La “Patrie” e ringracie il professôr Perini e no dismentee il so grant lavôr a pro de lenghe furlane. Auguris! ❚
I 100 agns di Nereo Perini, pionîr de didatiche dal furlanSandri Carrozzo
Une vite pal studi e pe valorizazion de lenghe furlane, intune suaze plurilengâl, in relazion cun dutis lis fevelis dal teritori e dal mont. Ai 2 di Dicembar al finìs 100 agns il professôr Nereo Perini, furlan di Dartigne, che al è stât il prin docent a insegnâ Didatiche des Lenghis Modernis in Italie. E i siei contribûts su la maniere plui valide par insegnâ il furlan a son ancjemò une fonde che no si pues fâ di mancul di cognossi.


text:
14 ottobre 2008
Un sucès pal GDBTF
Vinars, come che us vevi dit, al è stât presentât il Grant dizionari bilengâl talian furlan e al è stât un sucesson! Ancje l'assessôr Molinaro al à declarât sodisfazion, ma ce che secont me al è plui impuartant al è la impression posivite che al à vût (e ancje un tic di sorprese...): l'impuartant al è che al vedi garantît l'impegn a lâ indevant.
Un altri element une vore biel al è che l'auditorium (cuasit 400 puescj) al jere cuasi plen ancje se la stampe tradizionâl secont me no à dât grande evidence par promovi l'apontament. Par furtune che sul Gazzettino di sabide ai 10 al è jessût propit un biel articul di Walter Tomada.
Nessun commento:
Iscriviti a: Commenti sul post (Atom)


text:
Di cuant che e je presinte intai programs dai cors di lauree di architeture, chê de progjetazion urbane e teritoriâl e je une des materiis che si preste di plui ae sperimentazion sul cjamp.
◆ Naturâl, duncje, che i students a vignedin tirâts dentri di bants di gare o di convenzions dal Ateneu: dal rest, par une strategjie vincente, a coventin ideis frescjis, zovinis e inovativis.
◆ Aben che la Universitât dal Friûl e vedi plui voltis marcade la dibisugne di un leam cul teritori (par altri, element di fonde dal statût), e je une altre realtât che e à savût lavorâsi par ben i comuns furlans, inviant colaborazions cetant preseadis in regjon. Une realtât che e ven di difûr, dal Venit, pe precisazion, stant che si fevele de Universitât IUAV di Vignesie, impegnade in diviers progjets, de mont ae marine. Tai ultins agns, di fat, ancje in gracie di professôrs di divignince furlane o triestine, l’Ateneu al à rivât a strenzi acuardis cu la Direzion regjonâl pai bens culturâls e paisagjistics (consistence dai bens archeologjics in F-VJ), cu la Provincie e la Universitât di Triest (ricualificazion e valorizazion di Aurisine), cu la Agjenzie dal Demani (progjet “Palmanova forma spazio e architettura”) e Ministeri dai Bens e des Ativitâts Culturâls e dal Turisim (valorizazion dal patrimoni imobiliâr public de Regjon F-VJ), cul Comun di Malborghet e Valbrune (valorizazion di Fuart Hensel), cul Comun di Zui (restaur rescj archeologjics), cul Comun di Manzan (ricercje preliminâr pe costituzion dal Parc transfrontalîr dal Nadison), cul Comun di Merêt di Tombe (cognossince dal teritori tra aziende Biofarma e cjastelîr di Savalons) e soredut cun dute une schirie di aministrazions de Basse (Bertiûl, Cjasteons di Strade, Cjarlins, Maran, Muçane, Palaçûl, Prissinins, Rivignan Teôr, Roncjis, Talmassons e Vildivar), dentri dal progjet “Stella, boschi e laguna”, inviât in gracie di un finanziament dal PSR 2014-2020.
◆ I arlêfs de IUAV a àn vude maniere di scandaiâ par ben lis risorsis e lis potenzialitâts de zone, presentant i lôr studis in ocasion di une schirie di incuintris dal titul “Il carro di Tespi”, une sorte di “catidre ambulante di agriculture, architeture e paisaç rurâl, marketing teritoriâl” (dal avignî de Volpares di Palaçûl, ae Vile Savorgnan di Flambri e al borc di Sterp, passant pe place dal puart di Prissinins e ae situazion di Maran, par po dopo tocjâ ancje il sît de Cjamane di Cjarlins, cjase Vatican a Muçane, teritori di Vildivar, Vile Savorgnan Ottelio a Ariis). Une biele voglade, in sumis, ancje se rivâ a recuperâ chei materiâl al è pardabon problematic (alc si lu cjate sgarfant inte rêt, ma no esist une archiviazion sistematiche dai lavôrs), stant che nissun dai sîts istituzionâi dai Comuns ju ripuarte (e la pagjine facebook “Stella, boschi, laguna”, ferme al 2019, e somee funzionâ plui tant che coletôr di events, che come pagjine di studi). Altri particolâr che no si pues trascurâ al è chel de divignince dai students, pe plui part estranis ae realtât furlane. Cun di plui, intai programs dai intervents si lei da râr il non di cualchi docent de Universitât dal Friûl, tant par marcâ la distance tra i doi ents di formazion.
◆ La progjetazion, dut câs, e à dât risultâts interessants e i lavôrs a son daûr a lâ dilunc (fin ae fin dal 2022), cu la colaborazion di 54 partners (publics e privâts), par rivâ a un plan di promozion dal turisim rurâl lent, cun valorizazion des risorsis ambientâls e paisagjistichis e des vocazions produtivis.
Dongje di cheste rêt, la Universitât IUAV e à puartât indevant altris studis plui specifics, tant che la convenzion cul Comun di Vildivar pe creazion di un circuit museâl, pontant soredut a valorizâ i aspiets dal paisaç culturâl (ma no stin a dismenteâ che a Cjamin dal Tiliment si veve vût fevelât di un parc leterari sul Nievo za tai agns Novante, cence nissun risultât).
Plui interessante la progjetazion peade a Vile Ottelio a Ariis, indulà che l’impegn de aministrazion al à permetût di recuperâ e meti in sigurece la aree (ancje in gracie dal passaç di proprietât de Regjon al Comun), cu la idee di fâle tornâ a vivi, deventant il cûr di un parc dal Stele. E cuissà che, in gracie dal lavôr de Universitât venite, il complès al torni al so sflandôr origjinari, deventant ancje mete di un turisim romantic su lis olmis dai vêrs Romeu e Juliete (Luîs e Lucine): volêso meti une bussade in sante pâs su lis rivis dal flum, impen di chê terace dute scribiçade e cercenade di mûrs di Verone? ❚
La Universitât che e fâs scuele in Friûl (ma no je furlane)Serena Fogolini
Di cuant che e je presinte intai programs dai cors di lauree di architeture, chê de progjetazion urbane e teritoriâl e je une des materiis che si preste di plui ae sperimentazion sul cjamp.


text:
Su YouTube al capite di inclapâsi intune band une vore insolite: insieme cul jazz, il country, il swing e il blues, il grup al sune melodiis “strambis” che a vegnin di lontan. O sin a Melbourne, Australie, e “La Bande di Sandro” e cjante e e fâs musiche ancje par furlan. No vin duncje podût fâ di mancul di cjapâ contats cul ideadôr Sandro Donati, cjamese blancje e cjapiel panama, che nus à contât la sô maraveose storie di emigrazion fate di antighis vilotis regjistradis de vôs de anziane mari, dai discs dai Arbe Garbe e di Glauco Venier, e dal sium di tornâ in Patrie invidât di Dario Zampa. Sandro nus à fevelât un pôc par furlan e un pôc par inglês. Dal talian, nissun segn.
Sandro, continus cemût che al è scomençât dut.
O soi nassût a Possec tal 1951 e cuant che o ai finît 5 agns o sin emigrâts a Melbourne. O soi cressût jenfri dôs culturis. In cjase a fevelavin par furlan, a mangjavin plats furlans e i nestri amîs a jerin i furlans dal Fogolâr Furlan, che gno pari al è stât un dai socis fondadôrs. Fûr di cjase invezit o jeri un australian.
E cuant âstu cjatade la musiche furlane?
Tai agns Setante, intun viaç che mi a puartât fin a New Orleans, par amôr dal jazz. O soi ancje passât pal Friûl: achì, pe prime volte, o ai cognossudis lis vilotis, cun jo e gno cusin a sgosâsi tes tratoriis. Mi visi di une volte a Resie che o vin fat tant di chel casin che a son rivâts fintremai i carabinîrs. Cuant che o soi tornât in Australie, lis vilotis a son restadis simpri cun me. Intant i miei fîs e i miei nevôts a continuavin a cressi furlans: e la musiche e je stade une part integrante de nestre culture. Ancje la mê femine Judy Jacques, une cjantante jazz e gospel cognossude, e cjante par furlan.
E cuant âstu decidût di sunâ la nestre musiche?
Cuant che a son muarts i miei viei o ai sintude fuarte la dibisugne di esprimi cheste part di me. Prime che mê mari e murìs le ai regjistrade intant che e recitave lis sôs poesiis furlanis che i plasevin di plui. Daspò o ai scrite la musiche e o ai dât vite a cjançons come omaç pe mê famee. Ai incuintris cui parincj al jere impussibil no cjantâlis ducj insieme. Lis vilotis a son restadis tai miei progjets musicâi cu “La Puarte Sierade”, sunade in stîl calypso e comparide tal 2000 intal disc di Barry Wratten e la sô Pelican Jazz Band di New Orleans.
“La Bande di Sandro” invezit cuant nassie?
Tal 2007. Intal repertori o ai metût dentri ancje une selezion di vilotis rangjadis cun ritmis caraibics e un tic di swing. O vin vût un grant sucès tant che o sin lâts indenant a regjistrâ chel che jo o clami “Progjet Friûl” par doi agns ancjemò. Purtrop il grant fûc dal Black Saturday bushfires (ai 7 di Fevrâr dal 2009) nus à causionât une vore di problemis. O vin finît di regjistrâ tal 2010.
Cemût âstu convinçût i tiei amîs a sunâ la musiche furlane?
Melbourne e je une citât maraveose e multiculturâl. Al è un grant interès viers lis diferencis. I miei musiciscj a sunavin za une vore di gjenars e di musichis dal mont, cussì a son stâts dome contents di imparâ ancje chês furlanis. E po dopo, ogni regjistrazion e jere acompagnade di une taule plene di ghiringhei e di vin furlan che a contribuivin a tirâ sù l’umôr.
E la rispueste dal public?
Fantastiche. Il progjet al è aromai vecjo di doi agns ma al è inmò vuê trasmetût de radio nazionâl. Chel altri an o vin sunât tal prestigjôs Recital Centre di Melbourne cu la Banditaliana di Riccardo Tesi par une schirie di concierts dal vîf trasmetûts de Australian Broadcasting Commission. E ancje i nestri ultins incuintris tai pubs a son plens di australians che a cjantin e a balin il “Friulian swing”!
I vuestris rapuarts cul Fogolâr locâl?
Strabons, nus à simpri sostignût. Di resint Dario Zampa al è vignût a Melbourne e al à dit che e sarès la pussibilitât di organizâ une visite in Friûl pal prossim an. Al sarès un sium, la ultime volte o soi vignût tal 2001 e cumò o ai une grande voie di tornâ.
Cualis sono lis tôs fonts musicâls dal Friûl?
“Villotte e Canti popolari del Friuli” e “O ce biel cjiiscjel a Udin”, “100 Canti del Friuli popolari e d’autore” soredut. Ma o cîr ancje di tignîmi in contat cu la musiche di vuê, par esempli o ai une colezion dai discs dai Arbe Garbe e di Glauco Venier.
Il toc che tu sês plui leât?
“Serenade (Tu âs doi voi)”. Al jere il preferît di mê mari: mi domandave simpri di cjantâlu par jê. Lu vin fat insieme une vore di voltis intant che e lotave cu la sô malatie.
Crodistu che il Friûl di vuê al sedi il stes di chel contât tes tôs cjançons?
O sai ben che i emigrants a puartin cun se un puest che al reste congjelât tai lôr cjâfs. Mê mari une volte che e jere tornade in visite e jere restade mâl de maniere che lis robis a jerin cambiadis, i sarès plasût che dut al fos restât compagn di cuant che e jere lade vie. Invezit jo o crôt che la culture e à di cressi e di svilupâsi, cence però sledrosâsi rispiet al passât. E la impuartance de diversitât linguistiche e je centrâl in chest sens. Chi o viôt i indigjens di Australie: a lotin pe lôr identitât ancje lotant pe lôr lenghe. O speri che ancje il gno “Progjet Friûl” al puedi contribuî in cualchi maniere ae culture musicâl contemporanie dai furlans dal mont. ■
Natascia Gargano
MUSICHE. Sunâ swing restant furlans............
Su YouTube al capite di inclapâsi intune band une vore insolite: insieme cul jazz, il country, il swing e il blues, il grup al sune melodiis “strambis” che a vegnin di lontan. O sin a Melbourne, Australie, e “La Bande di Sandro” e cjante e e fâs musiche ancje par furlan. No vin duncje podût fâ di mancul di cjapâ contats cul ideadôr Sandro Donati, cjamese blancje e cjapiel panama, che nus à contât la sô maraveose storie di emigrazion fate di antighis vilotis regjistradis de vôs de anziane mari, dai discs dai Arbe Garbe e di Glauco Venier, e dal sium di tornâ in Patrie invidât di Dario Zampa. Sandro nus à fevelât un pôc par furlan e un pôc par inglês. Dal talian, nissun segn.


text:
03 febbraio 2010
Sipari furlan
Tal teatri Giovanni da Udine e jentre la lenghe furlane: Sipari Furlan al propon Lenghe furlane: microstorie di un repertori, lezions spetacul par cure di e conduzudis di Angela Felice e Paolo Patui (te foto).
Cjacaris, citazions, leturis, visions, scoltis e une taule taronde dedicâts a la storie dal repertori in lenghe furlane (cun cualchi ecezion). Ducj i apontaments a son a jentrade libare ritirant il segnepuest.
Ps: Biele iniziative dal Teatron, ma cuant che o ai let la parentesi "repertori in lenghe furlane (cun cualchi ecezion)" mi soi domandât se ancje tal repertori in lenghe taliane e je previodude "cualchi ecezion" par furlan... nol sarès mâl, no?
Nessun commento:
Iscriviti a: Commenti sul post (Atom)


text:
Tant che Partît Democratic o vês cjapade une posizion clare su la politiche linguistiche inmaneade de zonte Tondo. Cemût si podaressie descrivi, in struc, la vuestre posizion?
“No vin platade la nestre preocupazion par une sorte di involuzion. Baste spiâ i fats: struturis depotenziadis cun personâl precari e simpri ridot. Riduzion progressive des risorsis e in cualchi câs cancelazion totâl, e ritart inacetabil te aplicazion des leçs. A testemoneâ la impuartance de nestre azion, il partît a ducj i nivei politics e istituzionâi – duncje, la segretarie regjonâl, il vice provinciâl, e il cjâf grup a nivel regjonâl – al è compat e concuardi. Chi, bisugne sburtâ la maiorance de Regjon a cambiâ direzion.”
Ce no isal stât fat?
“Il centri çampe al veve une idee clare de politiche linguistiche, le veve sostignude te maniere juste. Cheste aministrazion invezit e torne a marcâ il concet fat bon in campagne eletorâl: il furlan nol è une prioritât”.
La zonte e fevele di tais necessaris par vie de crisi.
“Ma se a van indenant a stracâ bêçs di altris bandis! Dut câs, si pues ancje discuti dulà spedâ. Ma par spedâ e coventarès, prime, meti in vore lis leçs za inmaneadis.
Dulà sono lis pecjis?
“In dutis e trê lis areis di azion. Cjapìn la scuele, o vin il 63% di domandis pal furlan in classe: chescj fruts a varan dineât il lôr dirit. O domandìn la aplicazion de leç e dai regolaments. No si à viodût ancjemò nuie. La comission e à lavorât vie pal Istât, ma no à ancjemò vût il bon acet finâl. Pai media, l’an passât la aministrazion e veve azerât i fonts pai programs in convenzion in furlan su radio e televisions privadis, lassant chei pe Rai.
Molinaro si jere esponût in prime persone par tornâju a ripristinâ.
Molinaro al veve dit che i fonts a saressin stâts recuperâts dai cjapitui de convenzion Rai, viodût che cul inseriment dal furlan tal contrat di servizi i programs a saressin stâts paiâts de Rai. Però forsit a àn vendude la piel dal ors masse adore. Il contrat di servizi nol è stât ancjemò firmât e la Rai, dut câs, e dîs che no à i fonts. Tal belanç dal 2011, al è stât scancelât sedi il cjapitul sul furlan in Rai che chel des emitentis privadis. Si à scancelât dut. Di fat, nol è stât ancjemò aprovât il regolament che al va a premiâ cul finanziament cui che al lavore di plui e miôr, ven a stâi la cualitât.
Voaltris ce proponêso?
Il Partît Democratic al à presentât doi ordins dal dì: un al domandave la atuazion de leç regjonâl 29/2007 e chel altri la aplicazion dal contrat di servizi de Rai. Il cjâf grup al à sburtât un control su lis azions de maiorance, midiant de presentazion di mozions prime de variazion di belanç, e emendaments pai setôrs strategjics, taiâts fûr dai finanziaments. De Anna al à za rispuindût. Nus à confuartâts su pe Rai: une volte fat il contrat di servizi, ae television di Stât i tocje fâ e vonde. Ma o crôt che ae situazion i coventi un pocje di plui di atenzion. Su la scancelazion, al à minimizât disint che al à metût il so impegn a rimeti i fonts cu lis variazions di belanç.
O starìn in vuaite, o vizilarìn.
Fabbro, lui al à fevelât e al va indenant a sostignî un ategjament compat dal so partît in materie di politiche linguistiche. Al Pd, però, al è iscrit ancje il sindic di Pordenon – Sergio Bolzonello – che no le pense cussì, viodût che di resint al à clamât fûr la citât de aree tutelade de L.482/’99.
“La nestre posizion e je cuntri de politiche linguistiche dal centri-drete. Lis robis a son stadis declaradis de Segretarie regjonâl che e rapresente dut il partît. Dopo al è clâr che a esistin sensibilitâts diferentis”.
Sensibilitâts diferentis?
Nô o vin tirât fûr une cuistion in Regjon. Lui mi sta fasint l’esempli di un sindic. Al è clâr che ancje Moretton nol à une sensibilitât compagne di un esponent de provincie di Udin. Ma o stin fevelant di un partît, dentri di chel centri çampe che al à fate la Leç 482/99, e lis leçs regjonâls 15/96 e 29/2007. Bon, al è un comun e no soi dacuardi cun Bolzanello. Ma la cuistion e je une altre: culì e fale la politiche linguistiche regjonâl. Mi pâr che e sedi cheste la urgjence, no Bolzonello.
Oscar Puntel
ATUALITÂT – Une Regjon in ritart............
Tant che Partît Democratic o vês cjapade une posizion clare su la politiche linguistiche inmaneade de zonte Tondo. Cemût si podaressie descrivi, in struc, la vuestre posizion?


text:
Dentri dal so ufici di vie Sabbadini, i mancje dome la bale ovâl. Po o saressin a puest. Elio De Anna, di Cordenons, al è il gnûf assessôr regjonâl ae culture: al cjape il puest di Roberto Molinaro, daspò il rimpast dal president Renzo Tondo. Il passât di rugbist al fâs capî parcè che il sport, par lui, al è un model continui. O une ossession insuperabile. Sedi culture, furlan, gjestion dai rapuarts cu la Arlef, finanziaments aes associazion: la soluzion e ven in ogni câs dal sport. Il cjarnât De Anna, che al è ancje miedi, al displace subit cuntune domande: «Puedio spiegâ subit cemût che o intint la cuistion dal furlan?». Po al tire fûr de stampant un A4 e al dissegne grafics, freçutis e ûfs, cun dentri concets.
La culture furlane leade ae lenghe e à elements cierts. Il prin: la lenghe, che e à une part scrite e une orâl. Il plerumque dal furlan al è l’orâl. Une lenghe che e art tai nestris cûrs, ma che e je stade tramandade cu la confidence naturâl des maris.
La marilenghe, apont.
A cjase mê si fevele il folp, la variante dal furlan di chei di Cordenons. Mi ven plui spontani e naturâl che cjacarâ il cjargnel di Tumieç – cjargnel che lu cognòs par vie che di zovin o ai fat il liceu li.
Jo o sai za dulà che al vûl lâ a finîle.
Jo o identifichi chestis variantis tant che struments di une grande orchestre. E che a identifichin un teritori. Ducj insiemit a fasin il furlan. Cuant che si scuen insegnâlu tes scuelis, al è clâr che o varìn di doprâ la coinè. Chest al è pacific. Stes discors pai documents uficiâls, pes leçs e pes comunicazions, pai libris indreçâts a dut il Friûl. La coinè e je il superament de rigjiditât, dulà che tu valorizis ducj i struments.
Duncje, cemût indreçaraial la politiche linguistiche?
L’insegnament tes scuelis al restarà in mans a Molinaro, che al gjestirà la istruzion. Po, il Silce. Il servizi, sot di une uniche direzion, si ocuparà de lenghe furlane ma ancje di chês altris lenghis de regjon – chês di espression todescje e chês slovenis – e in plui ancje dai dialets. Al sarà di sclarî il rapuart fra Silce e Arlef. No doplons.
I dialets di competence dal Silce?
Ancje chei a fasin part de direzion de culture, in sens gjenerâl.
Par esempli?
Il venit che si fevele in Friûl.
Jo o viôt dutis chestis valorizazions dialetâls tant che un tentatîf di scjafoiâ dut ce che si à fat – e cun di plui cun grande fature – fintremai in dì di vuê pal furlan.
La norme e fevele di pandi e di insegnâ la lenghe furlane là che si le fevele. Ognidun che si cjapi sù la sô responsabilitât. No pues imponi il furlan a Triest.
Ma nancje creâ une condizion di paritât fra dôs situazions, lenghe e dialet, che no puedin stâ sul stes plan.
No si trate di meti sul stes plan. Il furlan al è une lenghe e e je tutelade par leç. Il dialet al è une altre robe. Ancje se il Consei, se al vûl, al pues valorizâ i dialets. Volìno dî che al è chest il tentatîf? Ma jo lu slontani tal mût plui assolût. La atenzion pal furlan e je massime, tant al è vêr che no esistarà mai une agjenzie pal triestin o pal venit. Mentri che invezit o vin la Arlef.
Arlef che però e je tratade piês di circul culturâl. Ma insome: no à bêçs, no à une plante organiche, al diretôr i è scjadût il contrat e «mandi-e-grazie-scusait-des-cjacaris», nancje une propueste. I parial normâl?
Jo o vûl capî. No ai intenzion di riviodi lis funzions, di stravuelzi la Arlef. Ma o vûl capî.
Saial cemût che e funzione?
O jeri dentri…
Ce avignî i prospetie?
Dipent di ce che e vûl fâ la Agjenzie. Dal sigûr, no podarà sostituîsi al Silce. Aial viodût ce che al è sucedût te sanitât? Cuistions jenfri agjenzie e direzion? Sierade la agjenzie. No volarès nancje pensâ di ocupâmi di sierâ la Arlef. La direzion di servizi e à une azion a 360 grâts e e lasse ae Arlef lis problematichis de lenghe. Ma la agjenzie no à di lâ par cont so: e à di seguî lis liniis di indreçament dal assessorât. E anzit, par rimarcjâ la impuartance che o vûl dâi al furlan i disarai di plui.
Che al disi.
O consideri la furlanetât un valôr fondamentâl e fondant de nestre Regjon, propit a pro de internazionalizazion de nestre Regjon. Mi spieghi cuntun esempli. Cualchi an fa, o soi lât a Washington Dc, intai Stâts Unîts. O jerin jo, Tondo, Scoccimarro, president de provincie di Triest, Brandolin par Gurize e Strassolt par Udin. O cjatìn un emigrant che al varà vût sù par jù la mê etât. Cuant che jo o ai dit che o jeri il president de provincie di dulà che al vignive Carnera, lui mi à dite: «Secuals!». Cul nono, al lave a viodi i combatiments dal pugjil. Mi à identificât subite. Vuê, che la emigrazion no je cambiade, ma diviersificade, vuê che i nestris zovins a van pal mont no cuntune valîs di carton ma cuntune tecnologjiche, il furlan al è ancjemò identificât pai valôrs che al puarte cun se. E la lenghe e je un di chescj.
Cuale saraie la prime mosse operative?
Imbastî une taule di «Governance». Come che o ai fat cuant che o jeri tal sport. I rapresentants no àn di jessi autoreferenziâi o puartadôrs di un specific interès, ma rapresentatîf dai ents e des lôr problematichis. La taule e cree i indicadôrs, di mût che la struture e puedi fissâ lis risorsis. O vûl fâ une taule pe marilenghe, dulà che il gno riferiment nol pues jessi che la Arlef: ma o clamarai ancje puartevôs dai comuns, des provinciis, des scuelis e dal mont associatîf. O vuei creâ la condivision di un percors, che al permet ae Arlef e al assessorât di vê un rapuart une vore strent. E no esclût di fâ i «Stâts gjenerâi» dal furlan. Un incuintri par provincie, par frontâ lis problematichis e une cunvigne finâl che e fasi sintesi. Cu la partecipazion di ducj.
Po ben, e chestis «tabelis» di riferiment pe spartizion dai bêçs aes associazions?
A varan di deventâ dinamichis. O ai viodût senis alucinantis: belançs regjonâi che si sieravin aes 3 di gnot, cuant che si dave sodisfazion aes tabelis.
Il Cencelli dai finanziaments, par fâ contents amîs e amîs dai amîs.
Mai plui. Si capìs, no si puedin scancelâ de dì ae gnot. Ma il sisteme al va cambiât. O vûl dâ doi messaçs fuarts, che za o ai dât cuant che o jeri tal sport. Dismenteaitsi il «Fâ par vie che la Regjon mi da». E po la trasparence: o stabilirìn i indicadôrs, cussì che ogni associazion e savarà se e rientre tai finanziaments e cuâl che al sarà il tet massim dal jutori.
Cuâl isal il prin inteletuâl furlan che i ven indiment, pensant ae marilenghe?
Par no fâ un tuart a nissun, o zui in cjase: Pieri Pauli Pasolini.
Aial mai let la nestre «Patrie dal Friûl»?
Ogni tant mi capite pes mans.
Cui jerial pre Toni Bellina?
Chel che al à curât la traduzion de Bibie par furlan.
Scoltial mai Radio Onde Furlane?
Le cognòs. Ancje prime mi àn intervistât.
Dopraraial une metodiche di rugbist pe lenghe furlane?
Chê no mi à mai molât.
Oscar Puntel
ATUALITÂT – Voie di capî............
Dentri dal so ufici di vie Sabbadini, i mancje dome la bale ovâl. Po o saressin a puest. Elio De Anna, di Cordenons, al è il gnûf assessôr regjonâl ae culture: al cjape il puest di Roberto Molinaro, daspò il rimpast dal president Renzo Tondo. Il passât di rugbist al fâs capî parcè che il sport, par lui, al è un model continui. O une ossession insuperabile. Sedi culture, furlan, gjestion dai rapuarts cu la Arlef, finanziaments aes associazion: la soluzion e ven in ogni câs dal sport. Il cjarnât De Anna, che al è ancje miedi, al displace subit cuntune domande: «Puedio spiegâ subit cemût che o intint la cuistion dal furlan?». Po al tire fûr de stampant un A4 e al dissegne grafics, freçutis e ûfs, cun dentri concets.


text:
ASSOCIAZION CULTURÂL MUSICÂL PERCOTO CANTA
19° BANT DI CONCORS
PAR UN ELABORÂT IN LENGHE FURLANE
La Associazion culturâl musicâl “PERCOTO CANTA”, cul patrocini de Regjon Friûl – Vignesie Julie, dal Comun di Pavie di Udin, dal Comun di Aquilee, dal Ufici Scolastic Regjonâl dal Friûl – Vignesi Julie, e cul patrocini e cu la colaborazion de ARLeF – Agjenzie Regjonâl pe Lenghe Furlane e de Societât Filologjiche Furlane, e bandìs un concors pe realizazion di un elaborât in lenghe furlane (conte, poesie, teme, flabe, filastrocje, ricercje, riflessions personâls e v.i.) su chescj argoments:
2022 an internazionâl dal disvilup sostignibil de mont
Contâ il rapuart tra l’om e la nature al è fondamentâl par formâ intai zovins une identitât in evoluzion continue e necessarie, e al pues deventâ un strument clâf par imagjinâ gnûfs percors pal futûr de mont, che al reste dut câs leât ae capacitât dal om di preservâle e di valorizâle. Lis monts a son l’habitat di speciis unichis di flore e di faune, ecosistemis naturâi, fragjii ma tal stes timp fuarts, che devant de emergjence climatiche a puedin rapresentâ lis sentinelis che a vuardein i cambiaments in vore, ma tal stes timp a puedin jessi ancje laboratoris pe elaborazion di rispuestis virtuosis, in graciis di tradizions milenariis di convivence tra l’om e l’ambient naturâl. Cheste e je une grande oportunitât par inviâ iniziativis buinis di promovi la culture e lis tradizions locâls, in linie cu la sostignibilitât, cjalant bande disvilups positîfs pe vite intes valadis e su lis monts, incressint la cussience che il disvilup sostignibil de mont e la conservazion dai siei ecosistemis a puedin jessi di impuartance fondamentâl pal futûr de umanitât. Esprim lis tôs opinions su chescj argoments, in forme di conte, poesie, teme, flabe, filastrocje, ricercje, riflessions personâls, lavôr multimediâl, e v.i., magari cuntune atenzion particolâr pes monts dal Friûl – Vignesie Julie.
GO!2025 Nova Gorica e Gurize Capitâl Europeane de culture 2025
Il 2025 al sarà l’an dal event une vore impuartant “Go! 2025 Nova Gorica e Gurize Capitâl europeane de culture 2025”. Al è un travuart storic par une citât maraveose tant che Gurize (ma ancje par dut il popul furlan) che dal sigûr al contribuirà a valorizâ la sô vocazion pluriculturâl e la sô identitât plurilinguistiche. E je une ocasion uniche pe promozion e pal disvilup dal tiessût creatîf, pe valorizazion dal patrimoni storic, linguistic e culturâl, de competitivitât e de capacitât di atrazion di dut il teritori regjonâl. La nomine di Gurize e Nova Gorica a Capitâl de Culture e je un sucès straordenari: la vitorie de anime plui autentiche de Europe, chê de pluralitât dai popui e des lenghis, e dulà che ogni dì la int e fevele par furlan, par talian e par sloven. In dì di vuê, Gurize e forme cun Nova Gorica une aree urbane integrade ancje a nivel aministratîf; sedi pe sô posizion che pe sô storie, la citât e je un dai ponts di contat tra lis culturis romanichis, slavis e gjermanichis. Esprim lis tôs opinions, in forme di conte, poesie, teme, flabe, filastrocje, ricercje, riflessions personâls, lavôr multimediâl, e v.i. Il bant al è regolât di chescj articui:
Art. 1) A puedin partecipâ ae assegnazion dai premis i arlêfs che tal an scolastic
lis Scuelis primariis e lis Scuelis secondariis di prin grât de Regjon Friûl – Vignesie Julie; si pues partecipâ sedi in maniere individuâl che in grup.
Par partecipâ si à di mandâ une preiscrizion, dentri di sabide ai 9 di Avrîl dal 2022. Il document al à di jessi compilât daûr dal model in zonte, che si cjate ancje li de Segretarie de Associazion “PERCOTO CANTA” e sul sît internet www.percotocanta.it.
La organizazion e domande la preiscrizion par podê previodi il numar dai partecipants e duncje par preparâsi a valutâ miôr che si pues ducj i elaborâts.
Art. 2) I elaborâts a àn di rivâ in formât digjitâl cun letare racomandade o consegnâts a man a cheste direzion:
Associazion Culturâl Musicâl “PERCOTO CANTA”
vie Gurize, 17 – PERCÛT
33050 Pavie di Udin
o, in alternative, par pueste eletroniche ae direzion info@percotocanta.it dentri di
sabide ai 21 di Mai dal 2022 (al fâs fede il timbri dal ufici postâl o la date dal messaç di pueste eletroniche).
Ogni partecipant al varà di specificâ non e cognon, direzion di cjase, numar di telefon, direzion e-mail, e il non de scuele e de classe frecuentade. Si domande ancje non, cognon, direzion e numar di telefon dal insegnant o dai insegnants responsabii dal progjet.
Art. 3) I elaborâts a saran valutâts di une jurie di cualitât nomenade de Associazion “PERCOTO CANTA”, de Societât Filologjiche Furlane, de ARLeF – Agjenzie Regjonâl pe Lenghe Furlane, dal Ufici Scolastic Regjonâl F-VJ, e selezionade tra lis personalitâts plui impuartantis de culture furlane. Il judizi de jurie no si pues discuti.
Art. 4) La comission judicante e sielzarà i trê elaborâts miôr tra ducj chei rivâts.
Il prin classificât al ricevarà: une borse di studi di € 300,00 e une selezion di libris ufierts de Societât Filologjiche Furlane.
Il secont classificât al ricevarà: une borse di studi di € 200,00 e une selezion di libris ufierts de Societât Filologjiche Furlane.
Il tierç classificât al ricevarà: une borse di studi di € 100,00 e une selezion di libris ufierts de Societât Filologjiche Furlane.
I nons dai vincidôrs a saran publicâts sul sît internet www.percotocanta.it
di lunis ai 6 di Jugn dal 2022.
Cun di plui, a ducj i partecipants (o aes lôr scuelis) e sarà mandade une e-mail cul verbâl de comission judicante.
Art. 5) Se la disponibilitât economiche lu permetarà, ducj i elaborâts in concors, o une part di chescj, a saran publicâts intun e-book di pueste par cure de ARLeF – Agjenzie Regjonâl pe Lenghe Furlane, de Societât Filologjiche Furlane e de Associazion “PERCOTO CANTA”. I autôrs dai elaborâts vincidôrs si impegnin a jessi presints di persone, o a mandâ cualchidun che ju rapresenti, aes premiazions che si davuelzaran te Vile Frattina-Caiselli di Percût cualchi zornade prime de manifestazion “PERCOTO CANTA” (si comunicarà la date definitive tal moment de proclamazion dai vincidôrs).
Art. 6) Cui che al partecipe al concors al è obleât a rispietâ ad implen i articui che a regolin il concors stes. La Associazion culturâl musicâl “PERCOTO CANTA” e pues fâ cualchi piçule modificazion al regolament, ma cence tocjâ i concets di fonde. Chest bant si cjate ancje sul sît internet www.percotocanta.it
I dâts personâi furnîts dai partecipants al concors a saran cjapâts sù e tratâts dome pes finalitâts leadis al concors stes (Gdpr n. 101/18 dai 10 di Avost dal 2018, gnove informative su la privacy). Il titulâr dal tratament al è il President de Associazion culturâl musicâl “PERCOTO CANTA” cu la colaborazion dai conseîrs e dai socis de Associazion.
Par altris sclariments su chest bant si pues clamâ il siôr Nevio Lestuzzi al numar 348/2260818, intal dopomisdì.


text:
«Pe aghe, pe tiere sin pronts a fâ la vuere», «Jù lis mans de tiere o la Cjargne si ribele»: cussì, vosant a fuart, passe 2.000 personis a àn partecipât ae manifestazion di sabide ai 13 di Novembar, organizade dal Coordenament dai Comitâts de Mont Furlane dutune cun Pro Gailtal de Carinzie. Al someave di viodi un lunc madrac che dal puint di Çurçuvint – Paluce si slungjave sù fin a rivâ inte plaçute, passant denant des vetrinis des buteghis, sieradis par solidarietât ae proteste.
Ducj unîts, “la glesie, i sindics, i comitâts, a rimarcâ il dirit di un teritori di decidi des sieltis che lu cjapin dentri” al à dit Renato Garibaldi di ‘Carnia in movimento’ inte vierzidure dai intervents, daspò vê sintude la ‘Carnorum Regio’ intonade de Corâl Duomo di Paluce. “Vuê, insieme cu la Austrie, par pensâ, par condividi e par resisti. Achì insieme par un doman miôr, fat di partecipazion aes sieltis e di sperance par ducj. Lôr a àn i bêçs e chei a fasin i miracui. Nô, dome il cûr e tante voie di vivi. No sai cemût che e larà a finîle cheste bataie pal dirit e pe dignitât, ma stait sigûrs che i vendarìn cjare la nestre piel.”
GLESIE E SINDICS_ “Il doman” – al à dit pre Agnul Zanella di Tumieç – “ancje in economie al è di cui che al sarà ae avanguardie tal proponi un model gnûf di svilup cence contrarietâts. La dutrine de glesie e domande dome di no ignorâ mai lis domandis di justizie e di impostâ la ativitât economiche e sociâl su la partecipazion des personis inte reciprocitât e no su la contraposizion dai interès.”
I sindics di Çurçuvint De Alti e chel di Paluce, Vezzi, a àn inmò une volte confermade cun fuarce la lôr contrarietât, confuartâts de grande presince di int.
E – a proposit di interès – l’incaricât dal WWF al à rimarcât che, stant ai studis fats, “La Austrie e impuarte energjie eletriche parcè che di diviers agns e prodûs mancul energjie. Se le compre, alore cemût puedie pensâ di podê furnî il Friûl? O vin un grum di centrâls eletrichis in regjon e se dutis a produsessin la energje che a son buinis di produsi, o varessin il 50-60% in plui di ce che si consume in dute le Regjon. Ma no lu fasìn parcè che i industriâi no a àn investît in chescj implants e a àn miôr impuartâ energjie di altris bandis. Il vêr obietîf di cui che al vûl l’eletrodot al è chel di vendi la energje a la Austrie.”
COMINTÂTS UNÎTS_ E alore? Aldevisi Tibaldi (Friûl Rurâl) al invide a “Supuartâ i sindics che a son par nô. O vin intai comuns une situazion simpri plui in ros e alore cuant che al rive il paron de energjie cun cuatri bêçs al pues comprâ i aministradôrs, i stupits, i plui debui. Inte basse a vevin comprât un pôcs di sindics; a son stadis lis elezions e chei sindics a son lâts a cjase”.
“Jo pardabon no ai capît o o fâs finte di no capî” al dîs Biscosi, conseîr di maiorance a Tumieç, che al à votât cuintri l’eletrodot aerei «parcè che a stedin svendint chest teritori, no dome pal eletrodot, ma ancje pe aghe, e v.i.. Nus àn di dî se o sin intune risierve di cjace o no. Il doman a son chestis personis achì in place (riferintsi ai fruts, ndr). No pues jessi responsabil di sieltis morâls che a laran in dam di lôr”. “Achì al covente un plan di svilup di cheste tiere», al à reont Franceschino Barazzutti (Moviment Mont), “chest eletrodot al pue stâ dentri o fûr dome se al è un plan di svilup.”
E inmò solidarietât e cundivision ai sindics dai diviers paîs presints di bande de musiche di Lino Straulino e Alessio Screm, e dai carinzians che a son daûr a meti adun une proteste di là dal confin.
Une pagjine di storie, chê dal 13 di Novembar, che dal sigûr i Cjargnei no dismentearan; anzit, se al coventarà, a saran pronts a tornâ in place inmò une volte e a bati i pugns par difindi la lôr tiere.
Marta Vezzi
ATUALITÂT – La Cjargne in place............
«Pe aghe, pe tiere sin pronts a fâ la vuere», «Jù lis mans de tiere o la Cjargne si ribele»: cussì, vosant a fuart, passe 2.000 personis a àn partecipât ae manifestazion di sabide ai 13 di Novembar, organizade dal Coordenament dai Comitâts de Mont Furlane dutune cun Pro Gailtal de Carinzie. Al someave di viodi un lunc madrac che dal puint di Çurçuvint – Paluce si slungjave sù fin a rivâ inte plaçute, passant denant des vetrinis des buteghis, sieradis par solidarietât ae proteste.


text:
… e i lichens limon vert
Parcade la machine intal grant parcament lì de malghe Pramôs si cjape la strade par lâ al ripâr Fabiani e daspò plui o mancul 210 m si svolte a drete cjapant il troi, ben segnât, CAI 404 che nus puartarà fin cuasi in cime… rivâts parsore ad un plan il troi al tache a lâ di ribe jù prime di tornâ a lâ sù dilunc il lât Nord de mont… chest toc al è facil di fâ ma o crôt ch’al sedi ancje il plui pericolôs stant che al è di flanc a une cleve che e à slacs… po dopo il troi al tache di gnûf a lâ di ribe sù dilunc il lât Nord e al è dut in ombrene e al presente cualchi toc un tic inclinât e cun la crete ch’e salte fûr e indulà bisugne vê un pas sigûr… chì o ai cjatât int cun la mountain bike… cetant bulos… pôc prime di rivâ in cime, a cjampe, si viôt un lât ma nol è chel di Dimon… lant indenant si svolte a drete par il CAI 405 e si rive in pôc timp in cime… vuê il cîl al jere une maravee e si podevin viodi in lontanance dutis lis Dolomiti e plui dongje lis alps de Cjargne… un spetacul maraveôs… lâ e tornâ a son ~10 Km cuntun D+ 600 m…
Monte Paularo – movie
Buinis cjaminadis a ducj !!!
la cime cenglade dai baranclis di mont
Da Dogne una biele strade e puarte a Sele Sompdogne e rivâts achì si cjape il troi CAI 610 ch’al tache a drete subite dopo il parcament… a son dai piçui scjalins di len e di lì si va di ribe sû inte biele boschete di peçs che cumò a tachin a pierdi lis risclis… e vuê l’aiar lis faseve svolâ tant che flocs di nêf cuvierzint il troi cuntune biele baradure di colôr maron clâr… ma biel prest la cleve e devente fuarte e il troi plen di claps e cussì al va indenant fin insom cun dome cualchi toc indulà che al splane… rivâts fûr de boschete si tache a lâ sù par la crete cence masse fadure, gjoldint dal biel panorame su lis monts dongje… soredut sul Montâs, ancje se vuê la cime e jere cuasi simpri scuindude dai nui birichins che a zuiavin a corisi daûr… rivât in cime, 1889 m, o ai cjatât une biele crôs grandonone plene di stickers… e subite cualchi biel merlot al è vignût dongje… i nui a scuindevin cuasi dutis lis cimis tor ator ma no chês a Est tant bielis, il Nabois grande e la Spalla del Nabois… il disnivel fat al è stât di 500 m e par lâ sù e tornâ jù a son di fâ plui o mancul 5 km …
Buinis cjaminadis a ducj… mandi!!!
z morje na Krasu
Une biele cjaminade jenfri mâr e Cjars dilunc il Troi de Salvie partint di Aurisina e rivant a Sante Crôs indulà che si cjate, in vie dal Pucino, la biele crete par lâ a rimpinâsi…
…Cjalait il filmut… (video)
Buinis cjaminadis a ducj… mandi !!! 🙋
… fra cambianento climatico e pressione turistica…
CRISI CLIMATICA E PRESSIONE TURISTICA: COME CI REGOLIAMO?
Un corso di aggiornamento per gli operatori TAM (Tutela ambiente montano) del Club Alpino Italiano aperto a tutti.
A Belluno sabato 15 ottobre. Con Anselmo Cagnati (Gli effetti della deglaciazione nell’ambiente alpino) Silvia Stefanelli (Impatti della crisi climatica sulle Alpi e misure di adattamento) Mauro Pascolini (Capacità di tenuta del territorio alpino al turismo di massa) Raffaele Marini (Il CAI e l’Ambiente: i documenti di posizionamento)
Anselmo Cagnati, di Falcade (Belluno), dottore forestale, alpinista e scialpinista con oltre 500 salite in Dolomiti, ha partecipato a spedizioni scientifiche in zone polari e sub-polari, a spedizioni alpinistiche in Sudamerica e in Himalaya e a spedizioni con i cani da slitta nell’Artico canadese e alle Isole Svalbard. Autore di oltre 120 pubblicazioni scientifiche sulle tematiche nivologiche.
Silvia Stefanelli è nata a Udine; è socia del Club Alpino Accademico Italiano, ha studiato alle Università di Padova e Edimburgo e opera come Policy Officer nella Regione Autonoma Friuli Venezia Giulia. Ha gestito proprietà forestali pubbliche e private e ha lavorato a Bruxelles nella Commissione europea, DG Clima, per la quale è ancora consulente su temi legati al cambiamento climatico. Fa parte del board tecnico di Plan Vivo, leader mondiale nello sviluppo di progetti di crediti di carbonio etici.
Mauro Pascolini è professore di Geografia all’Università di Udine, è impegnato nelle tematiche che riguardano il paesaggio, lo sviluppo locale, la valorizzazione del territorio, la partecipazione, i territori montani e il rischio naturale. Responsabile scientifico del Piano Paesaggistico Regionale del Friuli Venezia Giulia; fa parte del comitato scientifico di Dolomiti Unesco ed è presidente di Rete Montagna.
Raffaele Marini è il presidente della Commissione Centrale Tutela Ambiente Montano del CAI. Il suo intervento via teleconferenza illustrerà i contenuti del documento elaborato dalla CCTAM per aggiornare il Bidecalogo Cai.
L’urli di piere…
Cheste Istât 2022 si siere cun il bot dilunc il troi CAI353 che mi à puartât a lì dal Cjampanili di Val Montanaia e al ripâr Perugini… une cjaminade une vore preseade che si scugne fâ almancul une volte inte vite e che ducj chei che a son passionâts di montagne a àn fate ancje plui di une volte… lant sù dilunc il canalon, indulà ch’al côr il riu Val Montanaia, si è contornâts de biele crete des Dolomiti Furlanis e biel prest si tache a viodi il Cjampanili, che si fâs un tic bramâ par vie che al mancje ancjemò un biel toc prin di rivâ lì dal ripâr Perugini… ma cuant che si rive lì de boschete si pues biel za viodilu in dute la so bielece e jo o ai pensât a tropis voltis che Mauro Corona al è lât a rimpinâsi sù chê biele crete e a cetant bulo che al è stât… di fat e je une parêt grandonone e une vore alte e par fâle e covente une buine preparazion sedi fisiche, che tecniche, che mentâl… fate la ultime fadure e rivâts lì dal prât si cjatâsi intun cjadin cenglât des cretis… la Croda Cimoliana, il Campanile Pordenone, la Cima Meluzzo, la Cima Rosina e v.i. e vint voie si pues lâ sù fintremai ae Forcella Montanaia… il timp al jere biel ancje se, la sù, la buere frede si faseve sintì… fatis lis fotos ancje ae biele parêt nord o soi tornât indaûr fin lì dal parcament dongje dal Ripâr Pordenon… par lâ e tornâ mi son ladis plui o mancul 4 oris e il disnivel fat al è stât D+ 850 m… in some, une biele cjaminade impegnative ma ripaiade de bielece dal Cjampanili di Val Montanaia…
Buinis cjaminadis a ducj !!!
…cun il cûr plen di gjonde, di ca sù, mandi a ducj… with a heart full of joy, from up here, hello everyone…
Cheste cjaminade e je stade par me la prove dal fûc… di fat, lant dibessoi, par rivâ in cime bisugne vê buinis gjambis, un bon cûr ma soredut rivâ ad ore a stâ in pâs dentri di se… ven a stai dibisugne vê un cjâf calm… la fadure e je stade tante ma la sodisfazion di cuant che tu tu rivis in cime ti jemple il cûr di gjonde ripaianti di dut… o soi stât 4H40 par rivâ insom fasint diviersis fermadis par tornâ a cjapâ flât e 3H50 par tornâ indaûr… o ai ancje fate une pause di 25′ in cime… in some a coventin plui o mancul 09H00 oris par lâ e tornâ… mi soi puartât daûr 2 l di aghe e ancje alc di gustâ par tornâ a cjapâ lis fuarcis e ringraciant il Signôr al è lât dut ben… o puès dome che jessi contenton di cemût che o ai sierade cheste biele Istât 2022…
Buinis cjaminadis a ducj !!!
…Peace and Love… <3
. . .Sô Maestât la mont Sernio e in bande a cjampe la regjine la tor Nuviernulis . . .
Val Rosandra…
Cheste e je une biele cjaminade di 11 K e D+ 300 m, che e tache dal parcament de “ciclopedonale Cottur” dilunc la sp 11 bandis Triest e nus puartarà fintremai al “cippo Comici“, il monument in onôr dal grant rimpinadôr talian che intai agns ’30 e ’40 dal secul passât al jere impegnât a puartâ indenant il nivel de dificultât al sest grât… fat il sotpàs si cjamine dilunc une biele e largje strade di glerie che nus puartarà a passâ denant de viere stazion dai trens di S. Antoni di Moccò e po’ dopo dongje dal paîs di Hrvati… passât un arc si rive li de crete de “Piçule Ferovie” e lant indenant e passadis dôs galariis si rive ad une crosere cuntune stradute cementade che e va di ribe jù viers Bottazzo… cjapant cheste stradute in font si svolte a drete indulà che e je la tabele pe glesiute di S.Marie in Siaris… da chì il troi al è ben segnât e si rive fin ae biele glesiute… di li si va indenant dilunc un teren di claps e cretis ben segnât cun bolins che nus puartin fin insom indulà si cjate la piçule piramide dedeade a E. Comici… dopo vêlu saludât cuntun mandi o podìn gjoldi di une biele viste de valade e des cretis dongje… tant che la parêt dai Falchi, la mont Stena e lis cretis par lâ a rimpinâsi… in some, une biele cjaminade indulà ombrene e soreli si alternin in graciis dai arbui che a son dilunc dal troi tant amât dai triestins… inalore…
Buinis cjaminadis a ducj, mandi !
…tancj auguroncici, Andrian !!!
Fin culì, di rif o di raf, o soi rivât… inalore sperin di lâ indenant ben ancjemò par cualchi an… fasintsi fuarce simpri cuntune preiere…
savint che… o deventarai vieli… i respiri parsore…
savint che… o podarai inmalami… i respiri parsore…
savint che… o prin o dopo o varai di lâ ancie jo… i respiri parsore…
savint che… o pierdarai ducj i miei afiets plui cjârs… i respiri parsore…
savint che… o puartarai di là dome ce che o ai fat … i respiri parsore…
savint che… o ai voie di jessi simpri cussint … i respiri parsore…
savint che… o vuei il ben di ducj… i respiri parsore…
savint che… o saludarai simpri cuntun biel mandi… i respiri parsore…
😎
…Ch’e vadi il to pinsîr a ce che plui ti è cjâr… come il miò sunâ libar e clâr…
Cuant che, domenie passade 21/08/2022, o soi rivât a casere Pramosio Alte tor lis 09H45 al jere biel za cjaldut, l’aiar al soflave ben e il parcament al jere cuasi dut plen ma par fortune o ai cjatât un puest… tor lis 10H00 o soi partît dilunc il troi CAI402 par là sù al lât di Avostanis ma cheste volte la prime tape nol jere il lât ma la Crete di Timau che cuant che tu tu rivis a Cleulis tu tu la viodis denant biele e imponent… passade la malghe delle Manze e pôc prime di rivâ al lât o ai cjapât un troi a cjampe che al puarte fin sù la cime de Crete e daspò plui o mancul une cuarantine di minûts o ai tacât la parêt furnide di cuarde di açâl rivant cussì insom de Crete pôc prime di misdì… di lassù in graciis di un cîl net si podevin viodi dutis lis mont… il Colians al faseve biele mostre di se propit li denant ma slungjant il voli fin là jù si podevin ancje viodi la Tofane il Pelmo e di chê altre bande il Mangart e il Triglav e tantis altris montagnis… un spetacul bielonon… cuant che o soi rivât in cime l’aiar al jere bielzà cuietât e no jere int ma daspò une mieze orute si jere in une cuindisine di personis… dutis impegnadis a fâ lis fotos e a nomenâ lis monts che si rivavin a viodi, tant che un zovin al à fat svolâ il drone… dopo vê mangjât e vê polsât un pôc e saludadis lis bielis fantatis di Udin o soi lât viers la siele di Avostanis cjolint un troi ch’al traverse e al puarte parsore dal lât fin lì de crete prin des rivis de mont Avostanis… achì bisugne fâ un grum di atenzion stant che il troi al zire ator de crete lant prime sù e po dopo lant di ribe jù viers la siele e deventant une vore stret, esponût e plen di jerbe… rivâts li de siele il plui al è fat… e o ai podût tacâ la mont Avostanis rivant in cime dopo vê fat une ribe in sù avonde tirade… de piche, dividude jenfri Italie e Austrie, o ai potût gjoldi di un biel panorame sù la valade austriache e di un biel grifon che al svolave in cîl cun lis sôs alis tant largjis… di chì dute ribe jù fin al lât che tor lis trê al jere plen di int, frutins e cjans tant che sù la parêt li dongje cualchidun al tacave a rimpinâsi… in sumis o pues dî che e je stade une zornade bielonone ma ancje une zornade, par me, storiche stant che o soi rivât a meti insiemi dôs cimis di passe 2000 m… une biele sodisfazion… inalore…
Buinis cjaminadis a ducj !!! 🗻
Cjalait achì dutis lis fotos de cjaminade
…valli del Natisone…
Daspò vê parcât la machine dongje il domo di S. Pieri dai Sclavons ( COORD: 46.12968954831961, 13.487701495557747 ) si cjape la strade che e puarte ae tratorie Le Querce e a chì si cjôl, a cjampe, il troi CAI 749 e si va indenant par plui o mancul 2 Km fin a cjatâ a drete il troi CAI 749a che nus puartarà fintremai al pas di Sant Canziano di lì cjolint il CAI 755 si rive, bot e sclop, dopo vê fat un toc di ribe sù, in cime a la mont San Canziano / svét Kocjàn – 723 m. In cime a chest mont o varês la biele sorprese di viodi chel ch’al reste di une viere glesiute dute fate in piere.
«La vista che si gode da quella vetta – scriveva nel 1912 Ivan Trinko – è magnifica: buona parte della pianura friulana, molte diramazioni delle Giulie di qua e di là dell’Isonzo, tra cui il gruppo del Krn, il prossimo Matajur, il Mia, la catena Stol – MonteMaggiore dietro la quale fan capolino il Prestreljenik ed il Canin»
La devozion a Sant Canziano ( svét Kocjàn in sloven ) e à dât vite al cognon Cocean, Coceani, Coceano, che si cjate inte zone dal Friûl a soreli jevât indulà che il Sant al jere plui cognossût e venerât…
Cheste e je une cjaminade une vore biele plene di storie e culture e ancje no masse lungje par vie che il troi al passe dut intal bosc cussì no si à il soreli simpri in batude parsore dal cjâf, ed in dut a son une dozene di km cuntun D+ 550 m par la cuâl no varessin di jessi problemis par EE…
Buinis cjaminadis a ducj !!!
…WELCOME 2020 !
I wish all Climbers, Runners and Tai Chi practitioner all over the world a HAPPY NEW YEAR 2020 !!!!!
il proponiment, par chest an, al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee…
la riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
Mandi a ducj !!!
#peaceandlove ☮ ☯
…WELCOME 2018 !
I wish all Climbers, Speed Skaters and Tai Chi practitioner all over the world a HAPPY NEW YEAR 2k18 !!!!!
chest an mi cjape un pôc il spirt poetic… inalore lu tacarai cuntun haiku, dedeanlu a gno pari e a mê mari…
un An di Gjolde
la ploie lizere
scolte il to cûr
il proponiment, par chest an, al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee…
la riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
#peaceandlove ☮ ☯
Stupizza di Pulfero
il comun di Pulfero e à inmaneade, domenie 31 di Lui 2016, une fieste lì des malghis su la mont Mia in ocasion de concession forestâl par il sfrutament dal bosc… l’apontament al jere aes 11H30… tant che cualchidun al rivave in machine dilunc la strade forestâl, chei altris acompagnâts da dôs vuidis, Stefania e Marco, a levin a pît dilunc il troi che da Stupizza e rive sù la Mont Mia… une biele cjaminade fate cun calme in 2H30 e passant traviers bielis boschetis e i crets di calcâr inte part ad alt… a pene tacade la cjaminade o vin podût viodi a man çampe lis ruvinis di un antic borc, Pedrobac abitât fin al inizi dal ‘900, che e veve un mût inzegnôs di conservâ il formadi e altris prodots metintju dentri un çondar taponât cun lis pieris e lassant dome doi piçui barcons in mût che al fos il zîr di aiar, in chest mût la temperadure si mantignive simpri compagne dilunc dutis lis stagjons… po dopo il troi al tacave a lâ sù e stant che al jere une vore di scjafoiaç o vin sudât trê cjamesis… lis robis a son ladis miôr rivant inte valade dal Pradolino… une valade une vore alte che e je stade sgjavade dal Nadison intal cret di calcâr , par vie che il so jet al passave, tancj agns indaûr, di chestis bandis… rivant aes malghis tor lis 11H30 o vin podût gjoldi di un biel licôf cun bire, vin e di gustâ pastesute cun tocj di cjar, e par secont a jerin i ćevapčići o lis fetutis di cjar cun la polente o ancje i fasûi… insome tante robe… ma par cui che e veve fate dute che cjaminade e al veve ancjemò di tornâ indaûr a pît salacor une biele fete di angurie o dei pierçui a saressin lâts une vore benon… tant che si mangjave, il sindic e i studiôs nus contavin de concession e de impuartance di chest bosc, stant che al è deventât SIC ven a stai Sît d’Interès Comunitari, e di ce che a àn intenzion di fâ par tignîlu in bon stât… tor la une, cun Marco, o vin decidût di tornâ indaûr stant che il meteo nus faseve viodi che al jere dongje a rivâ un biel burlaç… e cheste e je stade la nestre fortune par vie che rivâts al parcament, tor lis 15H00, pôc dopo e tacave a gotâ e in cinc minûts si à discjadenade une biele bissebove… no sai però cemût che e je lade a finîle a chei altris che cun Stefania a jerin restâts sù par gjoldi dal conciert di trombis e che a son partîts plui a tart… un graciis di cûr a Stefania e Marco che nus àn vuidât displeantnus lis bielecis de nature e un riviodisi a ducj l’an che al ven… mandi a ducj !!!
look at… the photos: Cjaminade Monte Mia
…WELCOME 2016 !
I WISH ALL CLIMBERS AND 0000 SPEED SKATERS 0000 ALL OVER THE WORLD A HAPPY NEW YEAR !!!!!
An gnûf vite gnove, no stait mai a contentâsi di un cûr di seconde man, inalore ad alt i cûrs !
O tacarai chest an 2016 cuntun proponiment e cuntune riflession.
Il proponiment al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee.
La riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
😎
…indulà rimpinâsi al è maravee
O sin rivâts ae fin dal an e al è timp di fâ un belanç ancje par webandana.com. Chest an i dâts no son chei di Google par vie che la leç sui cookies nus impedìs di doprâju. Inalore ve culì lis statistichis dal server:
visitadôrs unics: 166.251
lis pagjinis viodudis: 1.170.266
hits: 1.968.377
I rimpinadôrs che a an fat il Test inte sezion training a son stâts: 9500.
Ma butant il voli plui inlà dai numars, o vin di impensâsi che chest an a son stadis viertis gnovis viis inte biele crete di Vile Santine dongje Tumieç… che o vin scuviert, dongje il cret di Anduins, un puest maraveôs indulà lâ par stâ un pôc in pâs, ven a stai Cerdevol Curnila inte valade dal flum Arzin… che, l’organizazion dai climber in USA, Access Fund, e à comprât un teren indulà si cjate la falesie di Homestead in Arizona, risolvint cussì il probleme de responsabilitât intun teren privât… che la nestre propueste par sistemâ la viele stazion dai trens di Cividât, fasintle deventâ un climbing center, no je stade scoltade dai nestris sorestants che la an fate deventâ un museu de Prime Vuere Mondiâl, magari cussì no, ma nô o lin indenant cun il nestri biel progjet e sperin ben par l’avignì, prime o dopo a varan ben di stufâsi di che robe che a àn fate… che intant al vâ indenant il procès par la muart di Tito Traversa, 03 Lui 2013, e che il judiç al à domandât trê rinviaments a judizi ma no je indagade la persone che al à mitût dongie i imprescj, une robe che sune une vore strambe viodint che il principi secont il cuâl lis robis a varessin di jessi fatis cun la “diligjence dal bon pari di famee” al è un principi ae fonde dal nestri codiç civil… o soi sigûr di vê dismenteât cetantis altris robis… in ogni câs se voaltris o vês intal cjâf alc o podeis zontâle intai coments…
La comunitât di rimpinadôrs di webandana.com si cjate su Twitter con l’hastag #climbersFriuli, e i messaçs si viodin inte pagjine de ricercje su Twitter in timp reâl, e a puedin jessi doprâts tant che une chat jenfri di nô. Tant che su Facebook e je la pagjine webandana.com.
Cun il proposit di jessi simpri di plui a rimpinâsi intor pal mont o ai voie di ringraciâ di cûr ducj chei che nus an visitât.
MANDI A DUCJ E BON AN 2016 !!!
Simpri par gnovis emozions !!!
😎
…indulà rimpinâsi al è maravee
O sin rivâts ae fin dal an e al è timp di fâ un belanç ancje par webandana.com, inalore tachin cjalant i dâts di Google:
lis visitis a son stadis 29.505
i visitadôrs unics 21.186
lis pagjinis viodudis 134.489
I rimpinadôrs che a an fat il Test inte sezion training a son stâts: 8286.
Ma butant il voli plui inlà dai numars, o vin di impensâsi che chest an a son stadis viertis dôs bielis cretis in Friûl, ven a stai:
1- La crete dal Mont Stele, dongje Tarcint, indulà si cjatin une ventine di viis.
2- La crete dal Zardin dai Clapons, dongje Cjavaç, indulà a son une cuindisine di viis.
Il mês di Setembar al à viodût il cret de Cjargne e dal Glemonês protagonist dal meeting “Find your way” indulà tancj rimpinadôrs si son cjatâts ducj intune e indulà a jerin ancje Adam Ondra e Silvio Reffo. Adam, come par solit, al è rivât a maraveâ ducj viersint une gnove vie intal cret dal pas di Mont di Crôs.
E je stade fate une propueste par sistemâ la viele stazion dai trens di Cividât fasintle deventâ un climbing center ma… i nestris sorestants a vuelin fâle deventâ un museu de Prime Vuere Mondiâl, magari cussì no.
O sin daûr a pensâ di fâ in mut che si puedin viodi off-line lis pagjinis inte sezion de Falesie.
La comunitât di rimpinadôrs di webandana.com si cjate su Twitter con l’hastag #climbersFriuli. Tant che su Facebook e je la pagjine webandana.com.
Cun il proposit di jessi simpri di plui a rimpinâsi intor pal mont o ai voie di ringraciâ di cûr ducj chei che nus an visitât.
MANDI A DUCJ E BON AN 2015 !!!
Simpri par gnovis emozions !!!
😎
… progjets di ristruturazion
Li dal munistîr di S.Marie in Val si puedin viodi, dal 6 di Avrîl fin ai 18 di Mai 2014, i progjets par meti a gnûf la stazion viele dai trens di Cividât. Di fat il Comun al à pensât ben di mostrânus cemût che a vignarà il gnûf museu de Prime Vuere Mondiâl. E za la stazion e deventarà un museu, ma ce che nus covente un museu de vuere mondiâl a Cividât ❓
No son za cetancj ator? E la int no varès miôr lâ a viodi i puescj indulà che si à combatût fasintsi une biele cjaminade pluitost che sta sierade intun museu?
Pussibil che dinissun e vedi vude une idee un pôc plui origjinâl e pratiche?
La mê idee e sarès chê di ristruturâ la viele stazion dai trens fasint une palestre par rimpinâsi che e podarès restâ vierte ducj i dîs de setemane e puartâ chenti cetante int stant che culì dongje no a’nd è. Ce pensaiso di cheste idee? O pûr volêso proponi voaltris alc di diviers ?
😎
… Tarcint (UD)
In graciis dal lavôr fat di doi zovins climber, Luciano Regattin e Giuliano Moscatelli, e je nassude la crete da la Mont Stele dongje Tarcint (UD). Cjaminant dilunc il troi, che al tache propit li dal numâr 5b a Malamaserie, si rive ae biele parêt Sud de crete indulà si cjatin cetantis viis ben furnidis cun spit inox. Ma la crete e va sù inte direzion Est, e ancje culì a si cjatin des bielis viis che a misdì a son za in ombrene. In dut a son une ventine di viis e cualchidune e spiete ancjemò di jessi liberade. Par la cuâl se o vês voie di insiorâ il vuestri zei di onsight chest al è il puest just par fâlu. La crete al è un calcâr une vore biel e e je la pusibilitât di meti adun altris viis. Co o lait a viodile visaitsi di puartâ alc par netâ vie il polvar, e di tignî simpri il casc sul cjâf parcè che al pues jessi che cualchi piçul clap e ven jù. Un ringraciament a Luciano e Giuliano par il biel lavôr fat, o vin viodût cetante elare o vês gjavât, e… buine rimpinade a ducj ! 😉
Look at… the photos: Falesia del Monte Stella
😎